Хорижий мамлакатлар фуқароларининг конституциявий ҳуқуқ ва эркинликлари жамият ва давлат ўртасидаги муносабатларни ўзида ифодалайди. Ушбу муносабатларда давлат манфаатлари билан шахс манфаатлари бирлиги акс эттирилади. Мавжуд ҳуқуқ ва эркинликлар тўғрисидаги қоидалар шахсни ҳар томонлама камол топишига, ишлаб чиқаришда, давлат ва жамият ҳаётида кенг ташаббус кўрсатишга меҳнатга онгли муносабатда бўлишга, инсонпарварлик, ахлоқий маънавий принципларга қатъий риоя этишига қаратилган. Ҳар бир мамлакат фуқароларининг ҳуқуқий ҳолати, уларнинг шу мамлакатга тегишли эканлиги билан белгиланади.\nИжтимоий-иқтисодий ҳуқуқ ва эркинликлар турли давлатларда турлича мустаҳкамланган.\nДемак, юқорида таъкидлаб ўтганимиздек ҳар бир мамлакат шахснинг ижтимоий-иқтисодий ҳуқуқ ва эркинликлари унинг жамиятда нормал ҳолатда ривожланиши ва эркин яшашини таъминлаш мақсадида эътироф этилади. Бу бевосита шахсларнинг ҳаётий манфаатларини ҳимоялаш ва уларни таъминлаш билан боғлиқдир. Давлат уларни амалга оширишга кўмаклашади, шароит яратади. Ҳар бир давлат ўз Конституциясида ўзининг асосий вазифаси фуқароларнинг ҳуқуқ ва эркинликларини таъминлаш эканлигини белгилаб қўяди (Испания, Ҳиндистон, Нигерия, Филиппин давлатларининг Конституциялари шулар жумласидандир).\nХориж олимлари ижтимоий-иқтисодий ҳуқуқ ва эркинликларни турлича туркумларга ажратишган. Хорижий мамлакатлар конституцияларида ижтимоий-иқтисодий ҳуқуқ ва эркинликлар кўлами ниҳоятда кенг бўлиб, ҳар бир мамлакат ўзининг ижтимоий потенциалидан келиб чиқиб ижтимоий-иқтисодий ҳуқуқларни жуда кўплаб турларини ажратиб кўрсатган. Хорижий мамлакатларнинг илмий адабиётларда улар қуйидагича туркумланади: мулкдор бўлиш ҳуқуқи, мерос олиш ҳуқуқи, меҳнат қилиш ҳуқуқи, турар-жойга эга бўлиш ҳуқуқи, ижтимоий таъминот олиш ҳуқуқи, дам олиш ҳуқуқи, иш ташлаш ҳуқуқи, соғлиқни сақлаш ҳуқуқи, таълим олиш ҳуқуқи, тоза атроф табиий муҳитга эга бўлиш, маданий бойликлардан фойдаланиш ҳуқуқи, ижод эркинлиги ва ҳоказолар киради.\n2-§. Мулк ҳуқуқи ва меросга эга бўлиш\nИжтимоий-иқтисодий ҳуқуқ ва эркинликлар қаторида мулкдор бўлиш ва мерос қолдириш ҳуқуқи салмоқли ўринни эгаллайди. Сабаб ер юзидаги мавжуд бўлган давлатларнинг кўпчилиги иқтисодиётни сиёсатдан устунлигини тан олади ва ҳаммаси мавжуд тамойилларга риоя этишади.\nМулкчилик масалалари биринчи бўлиб, Инсон ва фуқароларнинг ҳуқуқлари тўғрисидаги француз Декларациянинг 17-моддасида мулкнинг дахлсизлиги ва муқаддаслиги таъкидланган.\nИнсон ҳуқуқлари бўйича умумжаҳон Декларациясининг 17-моддасида: "Ҳар бир инсон якка ҳолда, шунингдек, бошқалар билан биргаликда мулкка эгалик қилиш ҳуқуқига эга. Ҳеч ким зўравонлик билан ўз мулкидан маҳрум этилиши мумкин эмас".\nБу тамойилни БМТга аъзо бўлган ҳар бир давлат ўзининг Конституциясига дастуруламал қилиб олган. Болгария Конституциясининг 17-моддасида: "Хусусий мулк дахлсиздир" деб таъкидланган.\nКонституцияларда хусусий мулкнинг муқаддаслиги ва унинг дахлсизлиги ва шулар билан бир қаторда хусусий мулкнинг мулкдорга мажбурият юкловчи функциялари тўғрисида ҳам эслатиб ўтилган (Бразилия, Германия, Италия, Португалия, Украина Конституциялари шулар жумласидандир). Масалан, Германия Асосий Қонунининг 14-моддасида мулкчилик тўғрисида гапирилиб, “мулк ва мерос олиш ҳуқуқи кафолатланади” - деб эслатиб ўтилган.\nМулкка эгалик қилиш маълум мажбуриятларни юклайди. Ундан фойдаланиш айни вақтда, фаровонликка хизмат қилиши лозим. Мол-мулкни мажбурий равишда мусодара қилишга фақат омманинг фаровонлиги мақсадида йўл қўйилади. Мол-мулкни мусодара қилиш фақат қонун билан ёки қонун асосида амалга оширилади.\nЮқоридагилардан хулоса чиқариш мумкинки, хусусий мулк ҳам давлат томонидан фаровонлик учун олиб қўйилиши мумкин. Айрим тармоқлар национализация қилиниши мумкин (электроэнергетика, сув, газ, нефть, автомобиль заводлари). Бу жараён XX асрда Буюк Британия, Миср, Италия, Фанция, Мексикаларда содир бўлган. Ҳарбий ҳаракатлар даврида мулкдорнинг ҳуқуқлари чекланиши мумкин. Мулкдорнинг ҳуқуқлари фақат қонун асосида, умумий манфаатлар йўлида, фақат суднинг қарори асосида амалга оширилади. Шуни таъкидлаш лозимки, демократик мамлакатлар Конституцияларида мулкдор мол-мулкининг чегараси белгиланмаган. Мулкдор хоҳлаган миқдордаги мулкка фақат қонуний асослар бўйича эгалик қилиши мумкин.\nШунингдек, айрим мамлакатларда айрим объектлар истеъмолдан чиқарилган. Мўғулистонда ер чет эл фуқароларининг мулки бўла олмаслиги белгиланган. Классик мусулмон ҳуқуқига биноан тўртта нарса, яъни яйлов, сув, ҳаво ва олов хусусий шахсларнинг мулки бўла олмаслиги белгиланган ва улар умумистеъмолдаги умуммиллий бойлик деб эълон қилинган. Лекин ҳозирда кўпчилик мусулмон давлатларида бу анъанадан аллақачон четлашилган.\nМулкни ҳимоя қилиш ҳам ҳамма хориж мамлакамларида бир хил эмас. Социалистик давлатларда кўпинча давлат мулкига урғу берилади, яъни мулкларни ҳимоя қилишда тенглик ўрнатилмаган. Ҳозирги замонавий ривожланган ва ривожланаётган давлатларда ҳамма мулкнинг тенглиги эълон қилинган, шу жумладан хусусий мулкнинг ҳам. Баъзида эса интеллектуал мулк тўғрисида (ижодий меҳнат натижаси, муаллифлик ҳуқуқи) ҳам эслатиб ўтилади. Бу номоддий кўринишдаги мулк ҳисобланади .\nДавлатнинг ҳозирги ривожланиш даврида унинг хусусий секторга аралашуви чекланмоқда. Шунингдек, бозорнинг ўзи тартибга солувчи субъект сифатида майдонга чиқиши натижаси ўлароқ, турли хил шаклдаги мулклар вужудга келяпти.\n3-§. Меҳнат қилиш ва эркин касб танлаш ҳуқуқи\nМеҳнат қилиш деганда, шахс ўз жисмоний ва ақлий қобилияти-ни ишга солиб, ўзининг моддий ва ижтимоий эҳтиёжларини қондириши тушунилади. Меҳнат қилиш бу бурч эмас, балки бу ҳуқуқдир. Бу ҳуқуқ шахсларга фойда келтирувчи, қонун билан тақиқланмаган ҳар қандай фаолият билан шуғулланиш имкониятини беради. Тоталитар социалистик давлатларнинг Конституцияларида меҳнат ҳуқуқи тўғрисида ҳеч нима дейилмаган, сабаб уларда меҳнат қилиш ҳуқуқ эмас балки мажбурият ҳисобланади. Бундай тузимдаги давлатларда давлат ҳаммани иш билан таъминлашни, ҳатто ишсизликни тугатишни ҳам ўз зиммасига олади.\nАввало ҳар бир шахс қандай меҳнат билан шуғулланишни ўзи белгилайди, чунки, ҳар бир шахс меҳнат қилиш, эркин касб танлаш ва адолатли меҳнат шароитларида ишлаш ҳуқуқига эгадир. Инсон ҳуқуқлари умумжаҳон декларациясининг 23-моддасида юқоридаги тамойил мустаҳкамланган. Унга кўра:\nҳар бир инсон меҳнат қилиш, эркин иш танлаш, адолатли ва қулай иш шароитига эга бўлиш ва ишсизликдан ҳимояланиш ҳуқуқига эга;\nҳар бир инсон ҳеч бир камситишсиз тенг меҳнат учун тенг ҳақ олиш ҳуқуқига эга;\nҳар бир ишловчи киши ўзи ва оиласи учун инсонга муносиб яшашни таъминлайдиган адолатли ва қониқарли даромад олишга, зарур бўлганда, ижтимоий таъминотнинг бошқа воситалари билан тўлдирувчи даромад олиш ҳуқуқига эга;\nҳар бир инсон касаба уюшмалари тузиш ва ўзининг манфаатларини ҳимоя қилиш учун касаба уюшмаларига кириш ҳуқуқига эгадир.\nБу декларация иккинчи жаҳон урушидан кейин қабул қилинган Конституцияларга асос бўлиб хизмат қилган. Шунингдек, бу Халқаро ҳужжатни ратификация қилган ҳар бир давлат бу тамойилларни ўз Конституциясида дастуруламал қилиб олган. Иккинчи жаҳон урушидан сўнг капиталистик мамлакатларнинг Конституцияларида бу тўғридан-тўғри акс эттирилган. Шунингдек, декларацияга ишсизларга давлат томонидан ёрдам кўрсатилиши ҳам илова қилинган эди. Давлат ишсизларни иш билан таъминлаш чораларини кўради. Фавқулодда вазиятларда, ҳарбий хизматда ва суднинг қарорига кўрагина шахс мажбурий меҳнатга жалб қилиниши мумкин. Бунда шахснинг ўзи меҳнат турини эркин танлай олмайди. Бошқа ҳеч қандай ҳолларда шахс мажбурий меҳнатга жалб қилиниши мумкин эмас.\nГермания Асосий Қонунининг 12-моддасида ҳар бир шахснинг меҳнат қилиш ҳуқуқи белгиланган бўлиб: "Барча немислар ўзлари учун касб танлаш, иш жойини мустақил танлаш ҳуқуқига эгадирлар. Касб билан шуғулланиш қонун билан ёки қонун асосида тартибга солинади.\nҲеч ким одатдаги умумий ва барчага тенг бўлган оммавий мажбуриятдан ташқари бирон бир муайян ишни бажаришга мажбур этилиши мумкин эмас. Фақат суднинг ҳукми бўйича озодликдан маҳрум этилган тақдирдагина, мажбурий меҳнатга йўл қўйилади".\nБолгария Конституциясининг 16-моддасида “меҳнат қилиш ҳуқуқи кафолатланади ва қонун билан ҳимояланади” деб таъкидланган.\nИспания конституциясининг 35-моддасида “ҳамма испанлар меҳнат қилиш ҳуқуқига эгадирлар” деб белгилаб қўйилган. Шунингдек, мазкур асосий қонуннинг 37-моддасида ишчиларнинг иш ташлаш ҳуқуқига ҳам эга эканлиги белгиланган.\nГреция Конституцияси биринчи бўлимининг 22-моддасида “ҳамма меҳнат қилувчилар ирқи ва бошқа фарқларидан қатъи назар бир хил иш учун бир хил ҳақ олиш ҳуқуқига эга эканлиги таъкидланган.\nМеҳнат қилиш ҳуқуқи яна қуйидагиларни ўз ичига қамраб олади:\nАдолатли меҳнат шароитларида ишлаш;\nЭркин касб танлаш;\nИши учун ҳақ олиш (социалистик давлатларда меҳнат сифатидан қатъи назар ҳақ тўланиши белгилаб қўйилган).\nХорижий мамлакатларда минимал иш ҳақи белгилаб қўйилган. Минимал иш ҳақини белгилашдан мақсад шахснинг минимал яшашини таъминлашдир. Агар шахснинг яшаш шароити минимал даражадан пасайиб кетса, шахс нормал ҳолатда яшай олмаслиги мумкин. Хорижий мамлакатларда камбағаллик ҳолатини белгилаб берувчи қонунлар мавжуддир ва бу қонунларда даромаднинг минимал миқдори ҳам кўрсатиб ўтилган. Швецияда бу 8000 кронни ташкил этади. Агар аҳолининг даромади шундан кам бўлса демак, у камбағал ҳисобланади.\nИшсизларга давлат томонидан ёрдам кўрсатилади. Буни белгилаш мезони бўлиб ўртача ойлик даромадининг фоизи ҳисобланади. Буюк Британияда бу 50 - 60 фоиз, Германияда бу кўрсаткич 30 - 35% ни ташкил этса, Швецияда 80 % ни ташкил этади. Бир қатор давлатларда (Италия, Болгария каби) меҳнат қилиш ҳуқуқи конституциявий тарзда фақат иш жойи билан таъминлаш орқали кафолатланади.\nМеҳнат қилиш ҳуқуқи тўғрисида гапирганда, тадбиркорлик фаолияти тўғрисида ҳам тўхталиб ўтиш лозимдир. Тадбиркорлик фаолияти – бу фуқароларнинг фойда олиш учун таваккалчилик асосида қонун билан тақиқланмаган фаолият билан шуғулланишидир. Тадбиркорлик фаолияти билан шуғулланиш учун давлат рўйхатидан ўтиш, гувоҳнома (лицензия) олиш зарурдир. Давлат органлари унинг фаолиятига аралашишга ёки унга бошқача тарзда тазйиқ ўтказишга ҳаққи йўқдир. Кўпчилик хориж давлатларида монополистик ҳаракатларга йўл қўйилмайди. Монопол баҳони бозорда ўрнатиш ва рақобатчиларни обрўсизлантириш учун турли хил бирлашмаларга бирлашиш тақиқланади.\nДам олиш ҳуқуқи. Хорижий мамлакатларда ижтимоий-иқтисодий ҳуқуқлардан яна бири бу инсон ва фуқароларнинг дам олиш ҳуқуқидир. Дам олиш қонунлар асосида фуқароларнинг меҳнат қилиш ҳуқуқларини таъминлайди. Болгария Конституциясининг 48-моддасида фуқаролар қонунда белгиланган тартибда ва шароитда дам олиш ва таътилга чиқиш ҳуқуқига эгадирлар деб белгилаб қўйилган. Дам олиш вақти ходим меҳнат вазифаларини бажаришдан ҳоли бўлган ва бундан ўз ихтиёрига кўра, фойдаланиши мумкин бўлган вақтдир. Дам олиш иш куни давомида, кундалик дам олиш (сменалар оралиғида), ҳафталик дам олиш кунлари, байрам кунлари дам олиш ва йиллик таътилларидан иборатдир. Ёлланиб ишлаётган ҳар бир киши дам олиш ҳуқуқига эгадир. Дам олиш инсоннинг меҳнат қобилиятиин қайта тиклаш учун зарур. Дам олиш ҳам жисмоний дам олиш ва маънавий дам олишга бўлинади. Бу ҳуқуқ инсоннинг ажралмас ҳуқуқларидан бири бўлиб, унинг нормал ҳолатда яшашаига кўмак беради. Шунинг учун ҳам хорижий мамлакатларда кўпинча ҳафтанинг одатда, шанба ва якшанба кунлари дам олиш куни ҳисобланади. Ишчиларга бу кунлари учун ҳам тўлиқ иш ҳақи сақланиб қолгани ҳолда маош тўланади.\nСаноати ривожланган кўплаб давлатларда бу йиллик таътил камида икки ҳафтани ташкил этади (Япония), уч ҳафта Германияда, тўрт ҳафта Италияда, беш ҳафта Испания ва Фрацияда йиллик дам олиш куни деб эълон қилинган. АҚШда бу йиллик таътил 23 кун қилиб белгиланган.\nЛекин статистик маълумотларга қараганда, бу вақт узоқроқ давом этади. Масалан, Германиядаги ишчиларнинг учдан икки қисми байрамларни ҳам ҳисобга олганда, 36 кун дам олар эканлар. Ишчилар билан тузилган жамоа шартномаларига кўра, бу янада ўзайтирилиши мумкин. Жаҳон миқёсида олиб қарасак, энг қисқа таътил Япония давлатида белгиланган бўлиб йилига 6 – 7 кунни ташкил этади.\nИш ташлаш ҳуқуқи. Кўплаб хориж мамлакатларининг конституцияларида иш ташлаш ҳуқуқи ҳам мустаҳкамланган. 1995 йил 12 декабрда қабул қилинган Озарбойжон Республикаси конституциясининг 36-моддасида қуйидаги жумлалар мавжуд "Ҳар бир шахс мустақил ёки бошқалар билан биргаликда иш ташлаш ҳуқуқига эгадир. Булар қонунда кўрсатилган ҳоллардагина чекланиши мумкин”.\nИш ташлаш ҳуқуқини қайси ҳуқуқлар қаторига киритиш тўғрисида турли хил баҳслар мавжуд. Россия олимлари буни бевосита ижтимоий- иқтисодий ҳуқуқлар билан боғлаган ҳолда шулар қаторига киритишса, бошқа бир гуруҳ олимлар бу ҳуқуқни намойиш қилиш билан боғлаган ҳолда сиёсий ҳуқуқлар қаторига киритишади. Фикримизча иш ташлаш ҳуқуқи бевосита ижтимоий-иқтисодий ҳуқуқлар билан боғлиқдир, сабаби бу ҳуқуқнинг замирида меҳнат билан боғлиқ ҳуқуқларни ҳимоя қилиш ётади. Иш ташлашда ишчилар давлат ёки унинг юқори органларидан маълум бир талабларни амалга оширишни сўраб чиқишади. Иш ташлаш қонун асосида ва унинг доирасида амалга оширилади Иш ташлашда қуйидаги талаблар қўйилиши мумкин:\nИқтисодий талаблар (меҳнат шароитини яхшилаш, иш ҳақини ошириш )\nКорхонани бошқариш билан боғлиқ бўлган талаблар\nИш ташлашда сиёсий талабларни қўйиш тақиқланади, шунингдек, жаҳон миқиёсида умумий иш ташлашлар, бирдамлик иш ташлашлари, корхоналарда ишлаш учун зарур бўлган нарсалар билан таъминлашни талаб қилувчи (масалан сув, электр энергияси, газ билан боғлиқ талаблар)иш ташлашлар ҳам тақиқланади. Шунингдек, транспорт воситаларида, темир йўлда, ҳаво ва бошқа траспорт воситаларида иш ташлашлар қатъиян тақиқланади. Шулар қаторида алоҳида турдаги касб ходимларига ҳам иш ташлаш тақиқланади: ҳуқуқни муҳофаза қилувчи органлар, давлат хизматчилари, ҳаво диспетчерлари ва ҳоказолар. Озарбойжон Республикаси Конституциясининг 36-моддасида: "Қуролли кучларда ва бошқа ҳарбий қисмларда хизмат қилаётган ҳарбий хизматчилар иш ташлаш ҳуқуқига эга эмас".\nТоталитар тўзумдаги давлатлар Конституцияларида иш ташлаш тўғрисида ҳеч нарса дейилмаган, шундан хулоса чиқариш мумкинки, уларда иш ташлаш умуман тақиқланган. Айрим социалистик давлатларда ушбу ҳолат империализмга қарши кураш сифатида баҳоланиб, ҳукумат томонидан рағбатлантирилган. Ҳар қандай ҳарбий режим ўрнатилган давлатда иш ташлаш умуман тақиқланади.\n4-§. Соф атроф-муҳитга эга бўлиш ва уни муҳофаза қилиш\nАтроф табиий муҳитни муҳофаза этиш муаммолари XX асрнинг иккинчи ярмида янги давр Конституцияларида ўз аксини топа бошлади. Ҳатто Словакия Республикасининг амалдаги Конституциясида экологияга бағишланган алоҳида боблар мавжуд. Социалистик мамлакатлар Конституциялари эса соф атроф-муҳитга эга бўлиш ва уни муҳофаза қилиш ҳуқуқини умуман кўрсатмайди (истисно тариқасида Въетнам Социалистик Республикаси Конституциясида ушбу ҳуқуқлар мустаҳкамланган).\nИспания Конституциясининг 45-моддаси, 1 қисмига биноан “Барча, шахснинг тўлақонли ривожланиши йўлида атроф табиий муҳитдан фойдаланиш ҳуқуқига ва бир вақтнинг ўзида асраб авайлаш мажбуриятига эга”. Ушбу модданинг учинчи қисмида норма талабларини бажармаганлик учун жиноий ва маъмурий жавобгарликнинг муқаррарлиги белгиланган.\n5-§. Малакали тиббий ёрдам ва ижтимоий таъминот олиш ҳуқуқи\nИжтимоий-иқтисодий ҳуқуқлар қаторига кирувчи муҳим ҳуқуқлардан бири бу малакали тиббий хизматдан фойдаланиш ҳуқуқидир. Хорижий мамлакатлар Конституцияларининг деярли барчасида ҳар бир фуқаро малакали тиббий хизматдан фойдаланиш ҳуқуқига эгалиги белгилаб қўйилган.\nМалакали тиббий ёрдам олиш ҳуқуқи шахснинг давлат томонидан таъминланадиган ва кафолатланадиган, тиббиёт соҳасида махсус билимларга эга бўлган махсус муассаса ва шахсларга тиббий ёрдам сўраб мурожаат этиш ва олиш имкониятидир.\nБу ҳуқуқни таъминлаш тор маънода тегишли ҳақ тўланадиган ва ҳақ тўланмайдиган шаклда шифокорлар ва тиббий муассасалар томонидан тегишли муолажалар билан хизмат кўрсатишни билдирса, кенг маънода ижтимоий иқтисодий жиҳатдан инсон соғлом бўлиши учун зарур тиббиёт соҳасини ривожлантириш, тиббий суғурталарни таъминлаш, экологик шароитларни яхшилаш каби комплекс чоралар асосида аҳоли саломатлигини таъминлаш тушунилади.\nМалакали тиббий хизмат кўрсатишда махсус билимга эга бўлган ва тиббий ёрдамга муҳтожларга зарурий ёрдам кўрсатиш мажбурияти ҳақида шифокор қасамёдини қабул қилган шахслар томонидан амалга оширилади. Ҳар бир давлат қоида тариқасида малакага эга бўлмаган шахсларга тиббий хизмат кўрсатиш фаолияти билан шуғулланишни тақиқлайди. Ҳозирда хориж мамлакатларида малакали тиббий ёрдам олишнинг ҳам икки тури мавжуд. Улар давлатга қарашли бўлган ва хусусий даволаш муассасаларидир. Хориж мамлакатларида хусусий тарзда тиббий хизмат кўрсатиш ўта ривожланган. Бир қанча хориж малакатларида, шу жумладан, АҚШда ҳам либерал система мавжуд. Бунга кўра, беморнинг ўзи ҳаммасига, яъни шифокор хизматига, дори-дармонлар ва бошқалар учун ўзи ҳақ тўлайди. Булардан ташқари хориж мамлакатларида маҳаллий миқёсда касалхоналар ҳам мавжуд бўлиб, улар бевосита аҳоли соғлиғини сақлашга хизмат қилади. Германия, Польша, Францияда социал медицина хизмати мавжуд. Бундай ҳолатда махсус умумдавлат соғлиқни сақлаш фонди ташкил қилинади ва бу давлат бюджетидан таъминланади.\nБуюк Британия, Дания, Италияда ва айрим тоталитар давлатларда ҳам давлат томонидан таъминланадиган медицина хизмати мавжуд. Ҳар қандай чиқимлар бюджетдан қопланади. Бемор касалхонада даволангани учун ҳеч қандай ҳақ тўламайди. Айрим давлатларда давлат медицинаси ва амбулатория дорилари бепул бўлса, айрим давлатларда амбулатория касалхоналари пуллик. Лекин улар учун имтиёзлар ҳам мавжуд. Жарроҳлик ишлари пуллик амалга оширилади. Ҳозирда, бундай ташкилотлар унчалик кўп эмас. Давлат медицинаси тўғрисидаги қонун социал – демократлар ҳокимият тепасида турган пайтида, қабул қилинган, кўплаб давлатларда давлат медицинаси аҳолининг фақат камбағал қатлами учун сақланиб қолинган.\nИнсон ҳуқуқлари Умумжаҳон Декларацияси 25-моддасида: “Фуқаролар ўзлари учун мос бўлган шароит ва тартибда бепул тиббий хизматлар кўрсатувчи соғлиқни сақлаш муассасаларидан фойдаланиш ҳуқуқига эгадирлар. Фуқароларнинг соғлиғини муҳофаза қилиш давлат бюджети маблағларидан иш берувчилар томонидан ижтимоий суғурта бўйича шахсий ва жамоа бадаллари ҳисобидан ва қонунда белгиланган шароит ва тартибда бошқа манбалардан келган маблағлар билан таъминланади. Давлат фуқароларнинг соғлиғи ҳақида ғамхўрлик қилади, спорт ва туризмнинг ривожланишини рағбатлантиради. Ҳеч ким қонунда назарда тутилган ҳоллардан ташқари даволанишга ва санатория чора-тадбирларини ўтказишга мажбур этилиши мумкин эмас.\nДавлат барча тиббий муассасалар ишини шунингдек, дори-дармон воситалари, биологик препаратлар, тиббиёт асбоб ускуналари ишлаб чиқариш ва уларнинг сотилиши устидан назоратни амалга оширади.\nҲар бир инсон ўзининг ҳамда оиласининг соғлиғи ва фаровонлигини таъминлаш учун зарур бўлган турмуш даражасига эга бўлиш жумладан, кийим-кечак, озиқ-овқат, тиббий хизмат ва зарур ижтимий хизматга эга бўлишига ва ишсизлик, касаллик, ногиронлик, бевалик, қарилик унга боғлиқ бўлмаган шароитларга кўра тирикчилик учун маблағ бўлмай қолганда, таъминланиш ҳуқуқига эга”.\nИталия Конституциясининг 32-моддасида давлат инсонларнинг соғлиқларини ҳимоя қилиши лозимлиги белгилаб қўйилган. Хитой Халқ Республикасининг конституциясида ўзгача бир ҳолат яъни 58-моддасида фуқаролар бепул тиббий ёрдам олишлари мумкин. Бу ҳуқуқ қуйидагилар орқали: бепул тиббий ёрдам, касалхона шахобчаларини, шу жумладан, саноторияларни ва бошқа соғлиқни сақлаш муассасаларини кенгайтириш билан таъминланади.\nИжтимоий таъминот олиш ҳуқуқи. Иккинчи жаҳон урушидан кейин қабул қилинган Конституцияларда ижтимоий таъминот олиш ҳуқуқи тўғрисида гапириб ўтилган. Пенсиялар одатда меҳнат ва ижтимоий турларга бўлинади.\nМеҳнат асосидаги пенсиялар (ёшга доир пенсиялар) икки ҳолатда тўланади: биринчидан давлат томонидан маълум бир ёшга етганда ва иккинчидан маълум бир меҳнат стажига эга бўлганидан кейин. Хорижда пенсия ёши эркаклар учун 60-65 ёш, аёллар учун 55-60 ёш қилиб белгиланган. Швецияда ҳамма учун 65 ёш, Данияда 67 ёш, иш стажи эса аёллар учун 20-25, эркаклар учун 25-30 ёш қилиб белгилаб қўйилган. Ривожланган давлатларда пенсиянинг миқдори иш ҳақининг 75 - 90% ташкил қилади. Давлатларда пенсия учун пенсия фондлари ташкил этилган.\nИжтимоий пенсиялар ногиронлик учун, боқувчисини йўқотганлик учун ва қонун билан белгиланган бошқа ҳолларда берилади. Хорижий мамлакатларда давлат томонидан бериладиган пенсиялардан ташқари айрим турдаги шахсларга бериладиган маҳаллий пенсиялар ҳам белгиланган. Ривожланган мамлакатларда ишчиларга ўзларининг иш жойларидан қўшимча пенсия ҳақлари ҳам тўланади. Ижтимоий таъминот ҳуқуқи, шунингдек, бошқа ёрдамларни ҳам қамраб олади (уй билан таъминлаш, ногиронларга ёрдам ва ҳоказолар).\n6-§. Уй-жойга эга бўлиш ҳуқуқи\nФуқаролар давлат томонидан бериладиган уй-жойларни олиш учун йиллар давомида рўйхатда туришган . Ҳозирги демократик Конституцияларда бу каби ҳуқуқлар атрофлича кўрсатиб ўтилмаган бўлса-да, бошқа қонун ҳужжатларида батафсил баён қилинган. Истисно тариқасида, Испания Конституциясининг 47-моддасида: “Барча испанлар эҳтиёжларига кўра, турар жойлардан фойдаланиш ҳуқуқларига эгадирлар” (лекин, ушбу ҳуқуқ ҳуқуқ ва эркинликлар бўлимида берилмаган).\n7-§. Таълим олиш ҳуқуқи\nБилим олиш ҳуқуқи инсон ҳуқуқ ва эркинликлари тизимининг ажралмас қисмидир. Билим олиш ҳуқуқи инсон ижтимоий ҳуқуқларининг бири сифатида уни шахс сифатида ривожланишига, қолаверса бутун жамият тараққиёти учун замин яратади. Айнан таълимнинг ривожланганлигига қараб шахснинг ижтимоий равнақи ва жамиятда тутган мавқеи аниқланади.\nИнсон ҳуқуқлар Умумжаҳон Декларациясининг 26-моддаси, 2-бандида “Таълим инсон шахсини тўла баркамол қилишга...барча халқлар, ирқий ва диний гуруҳлар ўртасида бир-бирини тушуниш, тоқатлилик ва дўстликка хизмат қилиши керак”лиги белгиланган.\n"Ҳар бир инсон таълим олиш ҳуқуқига эга. Таълим олишда ҳеч бўлмаганда, бошланғич ва умумий таълим бепул бўлиши лозим. Техник ва ҳунар таълими ҳамманинг қурби етадиган даражада бўлиши, олий таълим эса ҳар кимнинг қобилиятига асосан, ҳамма учун етарли имконият доирасида бўлмоғи керак.\nТаълим барча халқлар, ирқий ва диний гуруҳлар ўртасида бир-бирини тушунишга хайрихоҳлик ва дўстлик учун хизмат қилиши ва БМТнинг тинчликни сақлаш борасидаги фаолиятига ёрдам бермоғи лозим. Кичик ёшдаги болалар учун ота-оналар таълим турини танлашда имтиёз ҳуқуқига эгадирлар" (Инсон ҳуқуқлари Умумжаҳон декларацияси 26-модда 1,3 бандлари).\nКўплаб ривожланган мамлакатларда, бошланғич таълим мажбурий ва бепул бўлиб ҳисобланади. Лекин бунга доимо амал қилинмайди (бунга сабаб қилиб кўпинча ўқитувчиларнинг етишмаслиги, моддий маблағлар сабаб қилиб кўрсатилади, айниқса, Африка давлатларида) Кўплаб ривожланган давлатларда мажбурий таълим 12 йил ҳисобланади. Постсоциалистик давлатларда мажбурий бепул таълим 8-9 йил қилиб белгилаб қўйилган.\nКиритилди: 2020-05-25 10:33:39; Ўқилди: 2177 марта;


Эдгар Бернхардт: "Онам фарғоналик бўлгани учун ўзбек клублари ҳақида кўп эшитганман" - Zamin.uz\nЭдгар Бернхардт: "Онам фарғоналик бўлгани учун ўзбек клублари ҳақида кўп эшитганман"\n"Андижон" Тошкентдаги йиғиннинг иккинчи қисмини давом эттирмоқда. Кеча Отабек Ғуломхўжаев шогирдлари "Жар" ўйингоҳида "Турон"га қарши назорат учрашувини ўтказди. Ушбу баҳсда маҳаллий футболчилар билан бир қаторда легионерлар ҳам синовдан ўтказилди.\nЖамоага келиб қўшилган асли германиялик, Қирғизистон терма жамоаси аъзоси Эдгар Бернхардт ҳам жамоанинг пойтахтдаги иккинчи йиғинида ҳам иштирок этмоқда. Кечаги назорат баҳсидан сўнг футболчи ўз фикрларини билдириб ўтди.\n- Эдгар "Андижон" ҳақидаги дастлабки таассуротлар қандай? Янги саргузаштларга тайёрмисиз?\n- Дастлабки таассуротларим яхши. Мураббий ҳақида ҳам ижобий фикр билдирган бўлардим. Бу ерга келмасимдан олдим ушбу мутахассис ҳақида менга айтишганди. Жамоанинг ўйин услуби истаганимдек. Мураббий бераётган кўрсатмаларини имкон қадар бажаришга ҳаракат қилмоқдаман. Чемпионат бошланишига бир ойга яқин вақт қолди. Тайёргарликни давом эттирмоқдамиз. Умид қиламанки янги футбол мавсумида яхши натижалар қайд эта оламиз. Бизнинг ўз мақсадларимиз бор.\n- Ўзбек футболи ҳақида бунга қадар тасаввурга эгамидингиз?\n- Менга ўзбек футболи ёқади. Кўпроқ техника ва тўп билан ишлашга эътибор қаратилади. Ҳа, Қирғизистон терма жамоаси сафида Ўзбекистонга қарши ўйнаганман. Фақат бир маротаба аниқроғи 2019 йил "Пахтакор" стадионида бўлиб ўтган баҳсда майдонга тушганман. Ўшанда 1:3 ҳисобида мағлуб бўлган бўлсакда, ажойиб таассуротлар қолганди. Ўзбек футболи тарихидан хабардорман. Чунки, онам Фарғонада туғилган. Улардан "Пахтакор" ва кўплаб клублар ҳақида эшитганман.\n- Жамоа сизни қандай кутиб олди? Футболчилар билан тил-топишиб кетишда муаммо бўлаётгани йўқми?\n- Ҳа, "Андижон" жамоасида ёш ва тажрибали ижрочилар бор. Очиғини айтганда менга бунинг аҳамияти йўқ. Тўғри, лидер сифатида ўзимни ҳис қиляпман. Чиқишиб кетишда муаммо бўлгани йўқ. Жамоа мени яхши кутиб олди. Умуман олганда очиқ инсонман, дея оламан. Шу боис мен билан тил топишиш қийин эмас. Агар ким учундир қийин бўлса бу унга боғлиқ.\n- Клуб билан расман шартнома имзоладингизми?\n- Шартноманинг яна айрим жойларини кўриб чиқишимиз керак. Ўйлайманки, ҳаммаси яхши бўлади. Лекин, Отабек Ғуломхўжаев билан ишлашни истайман",- дейди Эдгар.\n7-07-2020, 23:15, Спорт\n6-01-2020, 07:03, Спорт\n18-11-2019, 19:18, Спорт\n15-06-2019, 22:58, Спорт


“Толибон” “ҳар йилги баҳорий ҳужумлари” бошланганини эълон қилди | Qalampir.uz\n“Толибон” “ҳар йилги баҳорий ҳужумлари” бошланганини эълон қилди\nОлам\t12 Апрель 2019 17:16 8518\nБугун, 12 апрель куни “Толибон” ҳаракати “Афғонистонда ҳар йилги баҳорий ҳужумлари” бошланганини эълон қилди. Бу ҳақда “Agence France-Presse” нашри “Толибон” баёнотига асосан хабар берди.\n“Афғонистоннинг катта қисми душмандан озод қилинган бўлса ҳам хорижий оккупацион кучлар бизнинг исломий давлатга ҳарбий ва сиёсий таъсир кўрсатишда давом этяпти. Бизнинг мақсадимиз ҳали амалга ошмади”, дейилган ҳаракат баёнотида.\n“Толибон”нинг “ҳар йилги баҳорий ҳужумлари” ҳарбий ҳаракатлар бошланганини англатади. Бироқ сўнгги йилларда ҳаракат жангарилари ва Афғонистон ҳукумат кучлари ўртасидаги тўқнашувлар қишда ҳам олиб бориляпти.\nАҳамиятлиси шундаки, “Толибон”нинг баёноти Афғонистонда тинчлик музокаралари арафасида эълон қилинди. Конференция жорий йилнинг 14-15 апрель кунлари Қатарда бўлиб ўтади. Унда Афғонистон ҳукумати ва “Толибон” вакиллари иштирок этиши кутиляпти.\n24 Сентябрь 11:27 149219\n24 Сентябрь 15:09 44063\n25 Сентябрь 18:04 38045\n23 Сентябрь 11:54 27505\n23 Сентябрь 13:09 25556


Оиладаги зўравонлик ҳамон долзарб муаммо\nСўнгги бир ҳафта давомида Тожикистонда аёлларга нисбатан зўравонлик муаммосини ўрганган БМТ вакиласи тожикистонлик аёлларни зўравонликлардан ижтимоий-ҳуқуқий ҳимоялашга доир қонун ҳамон қабул қилинмаганидан ташвиш билдирди.\nБМТнинг аёлларга нисбатан зўравонлик масалалари бўйича махсус маърузачиси Яқин Эртурк Тожикистонга келишидан аввал дунёнинг 15 давлатида бўлгани, уларда ҳам шундай муаммолар мавжудлигини айтди.\n“Аммо Тожикистондаги вазият бошқа давлатлардагидан шуниси билан фарқ қиладики, бу ерда аксарият оилаларда аёлларнинг қонуний никоҳдан ўтмаслиги, меҳнат муҳожирлиги каби омиллар таъсири муаммони янада оғирлаштиради. Қонуний никоҳга эга бўлмаган ва оиладан қувилган аёл ўз мулкига эга бўла олмайди, ўз ҳуқуқларини ҳимоялай олмайди. Бу эса уни жиноятга бошлайди”,- деди БМТ вакиласи.\nҚайд этиш жоизки, Яқин Эртурк Тожикистондаги ягона аёллар қамоқхонасидаги вазият билан ҳам танишган.\n“Мен суҳбатда бўлган маҳбусаларнинг кўпчилиги ўзини ранжитганларни, эри ва яна бошқаларни ўлдирганлик айби билан қамоқда ўтирибди. Бу эса оиладаги зўравонлик нима билан тугаши исботи. Аёл шунчаки ўлдирмайди. У зўравонлик қурбони бўлгани учун, ҳуқуқлари поймол бўлгани учун қасд олади ва жиноятчи бўлади”,- деди БМТ вакиласи.\nЭртурк хоним оилада зўравонлик қурбони бўлган ва аччиқ устида илк бор жиноятга қўл урган бу бахтсиз аёллар амнистия қилинмаганидан норозилик билдирди.\nАёлларнинг жиноятчи бўлмаслиги учун у, энг аввало, қонун томонидан ҳимояланган бўлиши ва оғир вазиятга тушиб қолганида уни ҳимоялайдиган қонун, давлат, жамият бўлиши зарурлигини таъкидлаган Яқин Эртурк: “Мен бир ҳафта давомида республиканинг бир неча туманларида бўлдим. Афсуски, оиладан қувилган аёлни ҳимоясига оладиган бирорта муассасани учратмадим”,- деди.\nЯқин Эртурк аёлларни оиладаги зўравонликлардан ижтимоий-ҳуқуқий ҳимоялашга қаратилган қонун лойиҳаси ҳамон Тожикистон парламентига тақдим этилмагани, бу эса зўравонлик муаммосига ҳукуматнинг лоқайдлигидан ўзга нарса эмаслигини билдирди.\nШунингдек, БМТ вакиласи Ўзбекистонда бўлмагани, Тошкент ҳукумати унинг мамлакатдаги вазият билан танишиш тўғрисидаги таклифларини жавобсиз қолдириб келаётганини қўшимча қилди.\nЯқин Эртурк Тожикистондан сўнг аёлларга нисбатан зўравонлик муаммоларини ўрганиш ниятида Қирғизистонга сафар қилади.


Сергели метросига дастлабки рельсларни ўрнатиш бошланди | Qalampir.uz\nСергели метросига дастлабки рельсларни ўрнатиш бошланди\nЖамият\t09 Июнь 14:55 2282\nАввалроқ, Тошкент метрополитенининг Сергели метро линияси сентябрь ойигача битказилиши бўйича топшириқ берилган эди. Ҳозирда ушбу линия қурилишининг якуний ишлари кетаётгани айтилди. Хусусан, дастлабки рельсларни ўрнатиш ишлари бошланган. Бу ҳақда "Ўзбекистон темир йўллари" акциядорлик жамияти маълум қилди.\nҚайд этилишича, белгиланган лойиҳага асосан Сергели йўналишининг умумий узунлиги 6,94 километр бўлиб, "Чош-тепа", "Тошкент ҳалқа йўли", "Сергели", "Афросиёб", "Қипчоқ" ва "Чинор" бекатларидан иборат. Қурилиш-монтаж жараёнларининг кенг кўламда олиб борилишини таъминлаш мақсадида зарур бўлган 60 та замонавий техника ва механизмлардан унумли фойдаланилмоқда. Объект қурилишида 700 дан ортиқ мутахассислар 2 сменада иш билан банд.\nЎтган вақт давомида барча 6 та бекатнинг 5 таси ва уларнинг оралиғидаги таянч устунлар учун пойдевор қуйиш ишлари Германия технологияси асосида бурғилаш услубида юқори сифатда амалга оширилиб, эстакада таянч устунлари тўлиқ ўрнатиб чиқилди. Уларнинг орасига 26 метрлик балкалар сифатли ва мустаҳкам монтаж қилинмоқда. Шунингдек, бекатларга эскалатор ўрнатиш учун пойдевор, ғишт териш, ташқи фасадни мармар билан қоплаш, электр ёритиш учун симлар ётқизиш ишлари ҳам якунига етмоқда. Йўловчи платформа тўсинларининг монтаж ишлари ҳамда металл конструкцияларни ўрнатиш ишлари давом этмоқда.\nТаъкидланишича, Тошкент метрополитени Сергели линиясининг "Чош-тепа" бекати Чилонзор йўналишидаги "Олмазор" ер ости бекати билан боғланади. Белгиланган лойиҳанинг ушбу мураккаб ечимини амалга оширишда қурувчи темирйўлчилар "Чилонзор" электродепоси ҳудудида чап ва ўнг таянч деворларини ўрнатиш бўйича 21 550 м3 ҳажмдаги ер ишларини якунига етказишди. Айни пайтга қадар бу ерда дастлабки рельслар ётқизиш ишлари бошлаб юборилди. "Тошкент ҳалқа йўли" бекатидан "Сергели" бекатига қадар қарийб 600 метрга яқин рельслар ётқизилди. Ушбу йўналишнинг туннель қисми Тошкент метрополитенининг Чилонзор йўналишидаги "Олмазор" ер ости бекатига уланди ва туннелни қайта кўмиш ишлари якунланиб, асфальт қопламаси тикланди.\nУндан кейин эса "Тошкент ҳалқа йўли" бекати келади. Бу ерда ҳам таянч устунларга ҳамда эскалатор ўрнатиш учун пойдеворлар, ғишт териш, ташқи фасадни мармар билан қоплаш, электр ёритиш учун симлар ётқизиш ишлари якунланиб, ҳозирги кунда бекатнинг ички безак ишлари сўнгги босқичда амалга оширилмоқда. Бекат томининг металл конструкцияларини ўрнатиш ишлари якунланди. Лойиҳа бўйича жами 34 та металл ферма ўрнатилди. Бекатнинг платформа қисмини бетонлаш ишлари ҳам тўлиқ якунланиб, ички пардозлаш ишлари давом этмоқда. Перронларга мармар плиталар ётқизилмоқда. "Сергели" бекатида эса пойдевор қуйиш учун қазиш, ғишт териш ва эскалатор пойдеворини қуйиш ишлари тўлиқ якунланган. Бекат металл томининг 770,6 м2 қисмини ўрнатиш ишлари тамомланди. Ҳозирги кунда бекатнинг ички ва ташқи деворларини пардозлаш ишлари учун тайёр холга келтирилган.\n"Афросиёб" ва "Қипчоқ" бекатларида бино пойдеворларини қазиш ва бетон қуйиш, бекатларда ташқи ва ички оралиқ деворларига ғишт териш ишлари якунланиб, сувоқ ишлари 100 фоиз тугатилди. Бундан ташқари "Афросиёб" бекатининг платформа қисмига 100 фоиз оралиқ темир-бетон балкалари ўрнатилди. Сергели линиясининг лойиҳа сметаси ҳужжатларида кўрсатилган жами 1 минг 686 дона темир-бетон балканинг 64,4 фоизи ёки 1 минг 86 донаси, 254 дона таянч устун ригелининг 86,6 фоизи ёки 220 донаси ўрнатилиб, 265 дона таянч устунларининг 83,0 фоизи ёки 220 донаси (опора) ҳамда 580 метр туннель қисмида қурилиш ишлари якунланди.\n2019 йилнинг апрель ойида "Ўзбекистон темир йўллари" акциядорлик жамияти ва Россиянинг "Метровагонмаш" акциядорлик жамияти ўртасида Тошкент шаҳридаги ер усти метрополитени учун ҳаракатланувчи ҳар бири 4 вагондан иборат 5 та метро поездини (жами 20 та вагон) харид қилиш бўйича имзоланган шартномага кўра бугунги кунга қадар "Метровагонмаш" акциядорлик жамиятида мазкур поездлар тайёрланиб, Тошкентга келтирилди. Келгусида Тошкент метрополитени учун яна 10 та поезд харид қилиниши кўзда тутилган.\n04 Июль 19:01 33953\n04 Июль 09:49 27674\n04 Июль 17:15 27292\n06 Июль 17:43 23820\n04 Июль 16:18 22318


00:00 / 18.11.2011 | eski savollar | 1076\nАссалому алайкум устоз.Масалан ла илаҳа илла анта субҳанака ни қироат қилганда лаа илаҳа илла инта дейиш ҳам лаааа илаҳа илла анта деб о'қиш ҳам мумкун,иккала тарзда алифни чо'зиб бо'лади,я'ни шунга о'ҳшаш жойларда алифни 1,2,3 ёки 4 миқдоргача чо'зиш жоиз.Энди ҳоҳшига қараб бир вақт буни 1 алиф,бошқа вақт 3 ёки 4 алиф чо'зиб о'қилаверадими,я'ни бу ихтиёрий нарсами,ёки буни ҳам бир қоидаси борми?Ташаккур.\nВа алайкум ассалом. Бирор илм ва ундаги қоидалар ҳақида гапиришдан олдин уларга доир истилоҳларнинг мазмунини билиб олиш керак. Акс ҳолда хатога йўл қўйиши ҳеч гап эмас. Илмда устоз кўришнинг фойдаси мана шу каби ҳолатларда янада яққол сезилади. Шуни билингки, бир алиф икки ҳаракатга, бошқача қилиб айтганда, иккита унлига тўғри келади. Демак, тўрт алиф саккиз ҳаракат, уч алиф олти ҳаракат бўлади. Уларни 4 унли, 3 унли деб талқин қилиш хато ҳисобланади. Мен мазкур китобларни анча аввал ўқиб чиққанман ва мазкур саҳифаларда ҳам кўрганман. Шу боис сизга мазкур шаклда жавоб берганман. Инсон бировга кулиш ўрнига, қилган хатолари учун йиғлаши керак. Шуни ҳам айтиб ўтиш жоизки, мазкур ва бошқа ўтган азизларимизни биз устоз деб биламиз, гарчи уларга шогирд бўлмасак ҳам. Уларнинг сўзлари бош устига, аммо динимиз омонати унданда азиз.\nТавба сураси ҳақида


Мобил мухбир: "Хиёнат гирдоби" - ўзбек киноижодкорларининг тўғридан-тўғри кўчирмачилиги - - - www.Voydoda.com - Развлекательный портал -\nМобил мухбир: "Хиёнат гирдоби" - ўзбек киноижодкорларининг тўғридан-тўғри кўчирмачилиги\n13 Янв 2016(16:56)\nЯқинда ўзбек киноижодкорлари томонидан содир этилган тўғридан-тўғри кўчирмачиликни пайқаб қолдим ва фикрларимни мақола қилиб, Kun.uz сайтида албатта оммага тақдим қилиш керак, зора бу бошқа ижодкорлар учун сабоқ бўлса, деган қарорга келдим! Аслида бундай воқеалар шоу-бизнес ва киноматография соҳасида учраб туради, лекин бу жуда қўпол ўғрилик, яъни, умуман, тўғридан-тўғри кўчирилган! Ўғри бўл, қароқчи бўл, инсоф билан бўл, дейди доно халқимиз, лекин ушбу фильм ижодкорлари бу мақолни билишмайди шекилли.\nГап Ўзбекистонда 2013 йилда суратга олинган "Хиёнат гирдоби" фильми ва Буюк Британия ҳамда АҚШ ҳамкорлигида 2005 йилда суратга олинган (Женнифер Энистон ва Клайв Овен) “Хиёнат баҳоси” ("Derailed") картинаси устида кетмоқда. Ўзбек "киноижодкорлари" бирга-бир кўчирибди бу ғояни, фақат ўзбекча нусхада кино қаҳрамонлари қизчаси касал бўлиб, шаҳардан ҳавоси тоза Бўстонлиқ туманига кўчиб ўтишади. Шаҳар четида яшаш ва шаҳарда ишлаш эса чет элларда оддий ҳол.\nАввалига ушбу "Хиёнат гирдоби" киносини кўриб, яхши ишлабди, деб ўйлаган эдим. Нафақат мен балки бошқалар ҳам шундай фикрда экан. Ҳақиқатдан ҳам ўзгача кинофильм. Ўзбек кино ижодкорларининг бундай фильмини анчадан бери кўрмаган эдим. Реаллаштирилган ҳолатда ишланибди.\nЁлғон, алдов йўли билан эркакларни хиёнат гирдобига тушириб кетаётган бундай аёллар ҳозирги ҳаётда, афсуски, кўпайиб бормоқда.\nТеги: Мобил мухбир: Хиёнат гирдоби - ўзбе


Олманинг инсон организми учун фойдали хусусиятлари » Ўзбекистон янгиликлари – Zamin.uz\nОлманинг инсон организми учун фойдали хусусиятлари\nТабиат неъматларида барча касалликларнинг давоси мужассам. Улар орасида энг кенг тарқалгани ва эътибор қозонгани — олма. Ривоятларга кўра, бу «жаноби олийлари» Ер юзида инсон насли пайдо бўлишига сабабчи бўлган экан!\nМанбаларда айтилишича, олманинг асл ватани Марказий Осиё бўлиб, дунёда етти мингга яқин тури мавжуд. Ўзбекистон ҳудудида эса юздан ортиқ олма навлари ўстирилади.\nОлманинг 80 фоизи сувдан, қолган 20 фоизи фойдали витаминлардан ташкил топган. 100 г янги узилган олмада бор-йўғи 47 килокалория мавжуд. Унда ёғлар деярли йўқ. Бироқ таркиби углеводларга бой бўлгани учун тўйимлилик даражаси юқори. Шу сабабдан озишни истаганлар учун яхши озиқ бўла олади.\nОлмада чириш-бижғиш жараёнини секинлаштирувчи, ичакдаги метеоризмни фаоллаштирувчи моддалар кўп, шу сабабли бу мева танани зарарли моддалардан тозалаб, қорин дам бўлишидан халос қилади. Ошқозон-ичак хасталикларида, йўғон ичак яллиғланишида ва дизентерияда олма ёрдамга келади. Бундан ташқари, озиш ниятида бўлганларга 1 ҳафтага мўлжалланган олмали парҳез яхши ёрдам беради. Бунда 7 кун давомида олмадан тайёрланган салатлар, компот ва шарбатлар, газ печида димланган ҳамда буғда пиширилган олмали таомлар истеъмол қилинади.\nОлма таркибидаги дубиль моддалар танада пешоб кислотаси тўпланишига қаршилик қилади. Шунинг учун подагра касаллигида ҳам олмали парҳез яхши наф беради. Бундан ташқари, буйрак-тоши ва ўт тоши касалликларидан сақлайди, олмали парҳез пешоб ва ўт ажралишини фаоллаштиради.\nОлма қабзиятнинг олдини олади. Бунинг учун эрталаб оч қоринга 1-2 дона олма ейиш талаб этилади. 2-3 ҳафтада бир марта 1 кун таом емасдан фақат олма билан озиқланиш ёрдамида организмни табиий усулда тозаласа бўлади.\nГипертониянинг енгил турларини дори-дармонсиз фақат олма ёрдамида даволаш мумкин. Кундалик таомномада доим олма бўлиши танадаги юрак фаолияти билан боғлиқ шишларни бартараф этади, инфаркт ва инсультнинг олдини олишга ҳисса қўшади.\nОлмадаги А витамини апельсиндагидан 50 фоиз кўп. У танани шамоллашдан ва кўзни хиралашишдан сақлайди. Мазкур мевада бошқа неъматларда учрамайдиган G витамини мавжуд. У, айниқса, ёш болалар учун фойдали бўлиб, иштаҳани очиш ва ўсиб-ривожланишни таъминлайди.\nОлмада С дармондориси банандагидан 10 марта кўп. Бироқ олма қанча кўп туриб, сўлиб қолса, ундаги фойдали моддалар шунча камаяди.\nНОРДОН ОЛМА — ТАБИИЙ АНТИБИОТИК\nНордон олмада С витамини кўп бўлгани учун иммунитетни оширишга катта ҳисса қўшади. У томирлар деворини мустаҳкамлайди, узоқ вақт оғриб қолган беморларни қувватлантиришга ёрдам беради. Олмадаги фитонцидлар — табиий антибиотик бўлиб, шамоллаганда ва грипп билан курашишда организмдаги вирусларни нобуд қилишга қодир.\nПЎСТЛОҒИ, УРУҒИ ВА СИРКАСИНИНГ ФОЙДАСИ\nКўпчилик олимларнинг таъкидлашича, олма пўстлоғида қонни ортиқча холестериндан тозаловчи, саратон ҳужайралари ўсишини тўхтатувчи моддалар мавжуд, шу боис бу мевани пўстини арчимасдан ейиш тавсия этилади.\nЁш болаларга эса чайнаш рефлекси тўлиқ шаклланмагунча, олманинг пўстини арчиб, қирғичдан ўтказилган бўтқа ҳолида берган маъқул.\nОлмадан доривор сирка тайёрланади. Соғлом овқатланишни ташкил этишда унинг аҳамияти беқиёс. Олма сиркасини салатларга ва турли таомларга оз-оздан қўшиб, мунтазам равишда истеъмол қилиш инфаркт ва инсульт касалликлари хавфини сезиларли даражада камайтиради. Агар 30 мл олма сиркаси 200 мл илиқ сувга қўшилиб, 1 ой давомида кунига 1-2 марта овқатланишдан олдин ичилса, қондаги холестерин миқдорини 30 фоизгача камайтиради.\nОлманинг уруғи ҳам фойдали. Унда йод миқдори ниҳоятда кўп. 5-6 дона олманинг уруғи одам организмини 1 ҳафталик зарурий йод моддаси билан бемалол таъминлай олади.\nОлманинг фойдалилик жиҳати унинг рангига ҳам боғлиқ. Масалан, қизил ва сариқ рангли олмани кўпчилик хуш кўради, чунки қанд — углевод кўплиги боис, бундай олмалар жуда ширин бўлади. Тиббиёт нуқтаи назаридан қаралганда эса таркибида пектин моддаси мўл бўлган яшил нордон олманинг шифобахшлиги кўпроқдир.\nҚизил олмага қараганда кўм-кўк олманинг калорияси бироз кам. Агар вазнни камайтирмоқчи ёки қанд хасталигидан ҳимояланмоқчи бўлсангиз, кўк олма, яъни нордон-ширин олмаларни истеъмол қилган маъқул.\nУмумжаҳон соғлиқни сақлаш ташкилоти тавсиясига кўра, кунига эркаклар олмани 700 г, аёллар эса 500 г дан оширмаслиги керак. Шуни ҳисобга олингки, олма таркибида меъда шираси ҳосил бўлишига таъсир қиладиган кислота мавжуд. Шу боис олмани одатда, тушликдан аввал истеъмол қилган яхши.\nАйримлар оддий олмага қараганда қўрда пиширилгани калорияли, деб ҳисоблайди. Агар пишириш чоғида олмага асал, шакар, творог қўшилмаса, унинг калорияси оддий олманики билан бир хил бўлади.\nОлма қоқини чойнакка қайноқ сув солиб дамласангиз, олмали чой ҳосил бўлади. Бундай дамлама тинчлантирувчи хусусиятга ҳам эга. Қўрда пиширилган олмада эса меъда шираси ажралишига таъсир кўрсатадиган кислоталар кам.\nОлмани кўп истеъмол қилиш қонни кўпайтиради, деган хато қараш ҳам мавжуд. Олма таркибида темир миқдори шу даражада озки, амалда организм уни ўзлаштиролмайди. Бироқ олмада дармондорилар, ичакдаги заҳарли моддаларни зарарсизлантирувчи клетчатка кўп.\nОлманинг ҳар қандай нави таркибида 80 фоизга қадар сув мавжуд. Бироқ куз ва қишга бориб пишадиган кўк олмаларда сув бироз кам бўлади.\nОшқозон яраси, ич қотиш, эрозия, жароҳат каби таом ҳазми билан боғлиқ хасталиклар хуруж қилган пайтларда олма кўп ейилса, оғриқ пайдо қилиши, хасталикни ривожлантириб юбориши мумкин. Чунки олмада, айниқса, унинг пўстлоғида дағал клетчатка кўп.\nОлманинг меваси, шарбати, компоти, мураббоси, қоқиси кенг истеъмол қилинади. Шунингдек, олма маҳсулотларини турли пишириқлар ва ширинликларга солган ҳолда тановул қилиш мумкин.\nЯнгиликлар » Тиббиёт » Олманинг инсон организми учун фойдали хусусиятлари\n10:31 Юракни соғломлаштиришнинг халқона усули\n23:34 Олма энг хавфли хасталиклардан инсонни ҳимоя қилади\n22:20 Бу 10 та маҳсулот танадаги никотинни ювиб ташлайди\n13:03 Ҳомиладорлар учун "табиий витаминлар" комплекси...


НАМАНГАНЛИК СПОРТЧИ-ЁШЛАР МУВАФФАҚИЯТСИЗЛИГИГА НИМА САБАБ?\nХабарингиз бор, жорий йилнинг 25-27 май кунлари Жиззах шаҳрида ўрта махсус, касб-ҳунар таълими муассасалари ўқувчилари ўртасидаги “Баркамол авлод – 2017” спорт ўйинларининг финал босқичи бўлиб ўтди.\nБу галги ёшлик ва спорт байрамида мамлакатимизнинг барча ҳудудларидан келган 898 нафар иқтидорли спортчи ўғил-қиз баскетбол, волейбол, футбол, қўл тўпи, шахмат, оғир атлетика, бокс, дзюдо, таэквондо, эркин кураш, юнон-рум кураши, сузиш, енгил атлетика, теннис, стол тенниси, бадминтон ва бадиий гимнастика бўйича ғолиблик учун баҳсларга киришди. Спортчилар уч кун давомида 193 олтин, 193 кумуш ва 214 бронза медали учун қизғин ва муросасиз кураш олиб бордилар.\n“Кичик олимпиада” баҳсларида 248 очко тўплаган Тошкент шаҳри жамоаси умумжамоа ҳисобида ғолиб чиқди. Мусобақада 188 очко жамғарган андижонлик ёшлар иккинчи ўринни эгаллади. 180 очко билан Самарқанд вилояти жамоаси учинчи ўриндан жой олди. Барча ғолиб-совриндор жамоалар диплом, махсус кубок ва Президентимиз совғаси — “Дамас” автомобиллари билан тақдирланди.\nБундан уч йил муқаддам, мусобақага мезбонлик қилган Наманган вилояти спортчилари, афуски, бу сафар билдирилган юксак ишончни оқлай олишмади. 2014 йили кучли учликка кирган вилоят вакиллари “Баркамол авлод – 2017” спорт ўйинларида ўнинчи поғонага тушиб кетди.\nТаъкидлаш жоиз, Жиззахдан фақат Наманган вилояти волейболчиларигина ғолиблик сурури билан қайтишди. Илҳомжон Турдиев мураббийлигидаги қизлар терма жамоаси финал учрашувида андижонлик рақибларини 3:0 ҳисобида мағлубиятга учратиб, ғолиб сифатида эътироф этилди. Эътиборлиси, наманганлик қизлар кетма-кет икки марта чемпионликка эришдилар.\nКосонсой педагогика коллежи ўқувчиларидан шаклланган гандбол бўйича вилоят қизлар терма жамоаси ҳал қилувчи ўйинда Самарқанд вилояти жамоасига имкониятни бой бериб, кумуш медаль билан тақдирланди.\nЕнгил атлетика бўйича баҳсларда вилоят шарафини ҳимоя қилган “спринтер”лардан Муаттар Баратова олтин, Ҳасан Жўраев, Жасур Қодиров ва Азизбек Мамажоновлар бронза медалларига сазовор бўлишди. Бадиий гимнастика ва юнон-рум кураши беллашувларида ўз маҳоратини синовдан ўтказган Мафтуна Каримова, Акрам Парпиевлар ҳам фахрли учинчи ўринда қайд қилинди.\nВилоят спортчилари қайд этган умумий натижаларга назар ташлар эканмиз, унда шода медалларни келтириши кутилган таэквондо WTF, басткетбол, стол тенниси, сузиш ва оғир атлетика каби турларида ўтказилган финал беллашувларида билдирилган ишонч оқлангани йўқ. Катта салоҳиятга эга бўлган бокс ва футболчилар ҳатто Жиззахга борувчи йўлланмаларга ҳам эга бўлишмади.\nМамлакатимизда асос солинган уч босқичли — “Умид ниҳоллари”, “Баркамол авлод”, Универсиада спорт мусобақаларида олдинлари пешқадамлар сафидан тушмай келаётган наманганлик спортчилар ўз мавқеларини йўқотиб қўймоқдалар. Жиззахдаги мусобақада уларнинг юксак ғалабаларига кўз тиккан кўплаб спорт ихлосмандларининг ҳафсаласи пир бўлди.\nБундай камчиликларнинг асл сабабларини таҳлил қилиш, келгусида бундай оқсоқликнинг олдини олиш борасида энг аввало, Наманган вилояти жисмоний тарбия ва спорт бошқармаси, спорт федерациялари, қолаверса, спортчиларнинг натижаларига бевосита жавобгар бўлган олий ўқув юртлари, вилоят ўрта-махсус касб-ҳунар таълими ҳамда вилоят халқ таълими бошқармаси мутасаддилари томонидан тегишли чора-тадбирларга ҳозирданоқ киришишлари зарур, деб ҳисоблаймиз. Зеро, Наманган спорт жабҳасида ўз вақтида мамлакатимизнинг байроқдор вилоятларидан саналганини асло унутмаслик лозим. Боиси, вилоятимиз мустақиллик йилларида республика миқёсида уч маротаба “Йилнинг энг яхши спорт вилояти” сифатида эътироф этилганини ёддан чиқармаслик, яратилаётган қулай имконият ва шарт-шароитларга лаббай, деб жавоб қайтариш даркор.\nЗеро, кейинги сафар Қашқадарё вилояти мезбонлик қиладиган “Баркамол авлод” спорт ўйинларида юксак маҳорат ва тажрибага эга наманганлик спортчи-ёшларни ўз “сўз”ларини “айтиш”ларига умид билдириб қоламиз.


Темир йўл ва авиақатновлар тўхтатилади | NORMA.UZ\nТемир йўл ва авиақатновлар тўхтатилади\nЎзбекистон Республикасига коронавируснинг кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича Республика махсус комиссиясининг қарори билан 13 июлдан бошлаб маҳаллий йўналишлардаги поездлар ва авиа қатновлар тўхтатилади. Бу ҳақда жума кунидаги брифингда Транспорт вазирлигининг матбуот-котиби Наврўз Ашурматов баёнот берди.\nХорижий давлатлардаги фуқароларимизни ватанга олиб келиш бўйича репатриацион рейслар фақатгина Республика махсус комиссияси қарорига мувофиқ, бажарилади.\nБундан ташқари, чегара пунктларидан фуқароларни карантин ҳудудларига етказиш учун автобус ташувлари амалга оширилади. Карантин муддатини ўтаб бўлган фуқароларни реабилитация учун шифохоналарга ва яшаш манзилларига етказишда поезд ва автобуслардан фойдаланилади.\nСанитария-эпидемиологик осойишталик агентлиги томонидан “сариқ” ва “яшил” тоифага киритилган мамлакатлардан чартер рейслари келиб тушган аризаларга мувофиқ ташкил этилади.\n2020 йил 10 июлидан 1 августга қадар бўлган муддатда "Ўзбекистон темир йўллари" АЖда 5 900 та чипта сотилган. Карантин чоралари кучайтирилиб, поездлар қатнови тўхтатилгани сабабли йўловчиларга сотиб олинган чипта пуллари қайтарилади.\n"Uzbekistan airways" АЖ томонидан "Тошкент-Нукус", "Тошкент-Урганч", "Тошкент-Термиз" йўналишларида 13 июлдан 1 августга қадар бўлган муддатга 332 та авиачипта сотилган. Мазкур авиачипталарнинг амал қилиш муддати бир йилгача ҳақиқий ҳисобланади, авиақатновлар тикланганда, йўловчилар аввал сотиб олган чипталари билан бемалол парвоз қилиши мумкин.\nИюль ойи учун сотиб олинган ойлик йўл чипталари "Тошшаҳартрансхизмат" АЖ томонидан 1 августдан 10 августгача қайтариб олинади ва фойдаланилмаган кунлар учун пул маблағлари қайтарилади.


Жон Керрининг Марказий Осиё турнесининг охирги нуқтаси – Туркманистон\n14:26 / 03.11.2015\nОАВда хабар қилинишича, турнедан кўзланган асосий мақсад минтақа мамлакатлари билан савдо-иқтисодий муносабатларни янада мустаҳкамлашдир. Бир қатор экспертларнинг таъкидлашича эса, сафарнинг бирламчи мақсади аввало минтақанинг АҚШга қизиқ эканлигини намойиш этиб беришдир.\nАҚШ дипломатия раҳбари турнесининг охирги нуқтаси Туркманистондир. Ушбу давлат улкан газ захираларига эга, лекин демократияни таъминлашдаги муаммолар туфайли АҚШ Давлат департаменти томонидан кўп бора танқид остига олинган.\nТаъкидланишича, минтақа террорчилик хавфини бартараф учун жуда муҳим аҳамият касб этади, негаки бевосита Афғонистон билан чегарадошдир. Бу давлатда эса 2016 йилга қадар АҚШнинг 5 минг ҳарбий хизматчиси қолиши борасида қарор яқинда Обама маъмурияти томонидан қабул қилинди. Шу боис АҚШ Марказий Осиёга илгаригидай муҳим аҳамият беришини кўрсатишга ҳаракат қилмоқда.\nЎз навбатида, экстермизмга қарши мақсадида минтақа давлатлари ҳам АҚШ, ҳам Россия, ҳам Хитой билан бирдай ҳамкорликни йўлга қўйишга интилмоқда.


Спорт 19:50 / 02.09.2019 63907\n«Ростов» ва Ўзбекистон терма жамоаси ҳужумчиси Элдор Шомуродов Россия премьер-лигасининг 8-турида «Локомотив»га қарши кечган ва 2:1 ҳисобидаги ғалаба билан якунланган ўйинда дубль қайд этиб, голлари сонини 7тага етказган ҳолда турнир тўпурарлари рўйхатида пешқадамга айланди. «Спорт Экспресс» нашри ростовликлар жамоасига яқин шахслардан ушбу 24 ёшли футболчи ҳақида фикрларини сўраган.\n— Шомуродовнинг «фишка»си нимада? Ундан бу мавсумда шундай кўтарилиш кутилганмиди?\nИгорь Гамула, «Ростов»нинг селекционерлари менежери:\n— Клуб раҳбарлари бу йигитчани вақтида пайқашди, уни «Ростов»га олишди ва аста-секинлик билан асосий жамоага ўтказилди. Умуман айтганда, уни яхши форвардга айлантиришди. Ҳа, унинг ўзи ҳам кўп шуғулланди. У Ўзбекистон терма жамоаси таркибидалигида (2019 йилги Осиё чемпионатидаги иштироки - таҳр.) кўплаб жамоаларнинг скаутлари уни кузатишни бошлашганди — айниқса Осиёдагилар. Мен унга Хитойдан таклифлар бўлганидан хабардорман. У бизда қолгани ва янада ўсгани жуда зўр бўлди. Уни тўғри тарбиялаган Валерий Георгиевич Карпинга ҳам алоҳида миннатдорчилик билдириш керак.\nҲозир Элдор рақобатда Сигурдарссонни енгди. Барчаси режа бўйича кетмоқда. Камтар, маданиятли, яхши тарбия кўрган йигит. Унинг «кузирлари»? Иккинчи қаватда жуда яхши ўйнайди. Ҳа, пастда ҳам дуруст. Бирга бир вазиятда алдаб ўтиши мумкин, юқори тезликка эга, дриблинги бор. Умуман олганда, унда Европа даражасидаги ҳужумчи бўлиб етишиш учун барча керакли сифатлар бор. Энг асосийси эса ўз олдига аниқ мақсад қўйган, бутун фикри футбол билан банд бўлган инсон!\nДмитрий Кириченко, «Ростов»нинг собиқ ҳужумчиси ва собиқ мураббийи, Россия чемпионатининг 2002 ва 2005 йилги мавсумларидаги энг яхши тўпурари:\n— У майдонда кўп ҳажмдаги ишларни қилади, қора ишларни қилишдан қайтмайди. Қайсар. Сўнгги вақтларда унда голли вазиятлардан фойдаланиш кўрсаткичи жуда юқори. Йигитнинг ўзига ишончи баланд. Бу эса форвард учун энг муҳим жиҳат.\nАлександр Шикунов, «Ростов»нинг собиқ директори:\n— Ўтган йилиёқ бу кўп нарсага қодир, истеъдодли ҳужумчи экани маълум бўлиб улгурганди. Унга шунчаки бизнинг чемпионат шароитларига мослашиш учун вақт керак эди. Ҳозир барчаси ортда қолди. Бу йигит барча керакли сифатларга эга — тезлик, вазиятни ҳис қилиш, у ҳужумлар вақтида вазиятдан узилиб қолмайди. Шуларнинг барчасига қўшимчасига — у катта ҳажмдаги иш бажаради. Бу форвардларда камдан-кам кузатиладиган ҳодиса. «Ростов» тактикани ўзгартирди. Жамоа янада ҳужумкорроқ футбол намойиш эта бошлади— олдинда ҳали кўп имкониятлар турибди.\n— «Ростов»нинг ҳозирги яримҳимоя чизиғи билан Шомуродов тўпурарлар пойгасида биринчи бўла оладими?\nГамула: — Шомуродовнинг ҳозирги шериклари жуда кучли футболчилар. Биргина Рома Еременко кўп нарсани англатади. Яна Ивелин Попов ҳам бор. Бу йигитлар исталган вақтда, майдоннинг исталган нуқтасидан туриб узатма ошириши мумкин. «Ростов»нинг қанотлари ҳам зўр ишламоқда. Алексей Ионов ҳам, Хорик Байрамян ҳам.\nШомуродовга пасларни етказиб бериш ортиқча қийинчилик туғдирмайди — унинг ўзи вазиятни ҳис қилиб бўш зоналарга жуда яхши очилади. Карпин «стандартлар»га, қанотлардан ҳужумларга кўп эътибор қаратмоқда. Унинг уй вазифалари ўйинлар вақтида тўғри бажарилмоқда.\nКириченко: — Ҳа, Элдор турнирнинг энг яхши снайпери бўлиш учун асосий даъвогарлардан. Гарчи ҳали олдинда жуда кўп турлар бўлсада.\nШикунов: — Еременко Шомуродов учун кўп вазиятлар яратади. Роман форвардни жуда яхши ҳис қилади. Худо Элдорга гол уриш қобилиятини ато қилган. Эсланг, 1996 йилда чемпионатнинг энг яхши тўпурари «Ростельмаш» ҳужумчиси Александр Маслов бўлганди. Ўшанда уни Дмитрий Лоськов голли паслар билан таъминлаб турган. Нобоа билан ҳамкорликда Озмун жуда кўп голлар урди, Жано плеймейкерлигида — Дзюба. Ҳозир эса Еременко бор. Майдон марказидаги бундай ижрочи билан чиндан ҳам мавсумнинг энг яхши тўпурари бўлиш учун реал имконият бор. «Ростов»нинг яримҳимоя чизиғи жуда кучли.\n— Шомуродов бу мавсумда қанча гол уриши мумкин?\nГамула: — Буни аниқ топиш қийин. Бу фақат Худога аён. Мен уни хафа қилишни истамайман. Қанча урса ҳам — бу голлар бизники бўлади (кулади). Умид қиламанки, у энг яхши бомбардир бўлади.\nКириченко: — Агар шу руҳда давом этса бемалол 20та гол ура олади.\nШикунов: — Агар шу таркиб сақланиб қолса, унинг ўзи ҳам кетмаса мавсум охиригача 20тадан ортиқ гол уриши мумкин.\n— Шомуродов Россия эмас, Ўзбекистон терма жамоаси аъзоси экани сизни хафа қилмайдими?\nГамула: — Ўзимизда ҳам яхши ҳужумчилар бор. Смолов, Дзюба, Чалов. Нега тирноқни тишлаш керак? Бу одам Ўзбекистонда туғилган, ўз ватани учун ўйнайди. Бу ерда барчаси тушунарли. Биз шунчаки Элдор «Спартак» ёки ЦСКА клубига эмас, бизга, «Ростов»га келгани учун хурсанд бўлишимиз керак. Бу ерда уни жуда яхши қабул қилишди, мухлислар уни севиб ардоқлашади. Шомуродов ҳам бу ерда ўзини жуда яхши ҳис қилмоқда.\nКириченко: — У Россияга Ўзбекистон терма жамоасининг етакчи футболчиси сифатида келган. Бу мавзуни муҳокама қилишдан маъно йўқ. Албатта, у ҳозирги формасида бизнинг терма жамоага асқотган бўларди. Черчесов эса терма жамоага бизникилардан Ионовни чақирди. Алексей ва Элдорнинг функциялари ўхшаш. Иккиси ҳам шиддатли, тезкор.\nШикунов: Унақада Мессида Аргентина фуқаролиги борлиги учун ҳам афсус қилишга тўғри келади (кулади). Бу ўзгармайди. Ўзбек футболчиси Россияда шундай ёрқин ўйин кўрсатаётгани ажойиб.\n— Станислав Черчесов терма жамоага Дзюба, Смолов ва Комличенкони чақирди. Шомуродов ҳозирги ҳолатида бу форвардлар билан рақобатлаша оладими?\nГамула: — Бир хил форвардлар бўлмайди. Ҳар бир ҳужумчининг ўзига хос кучли жиҳатлари бўлади. Шомуродов — замонавий футболнинг ўзига хос хусусиятларга эга ҳужумчиси бўлиб, юқорида ҳам, ерда ҳам самарали ўйнай олади. Мен уни ҳеч ким билан солиштирмаган бўлардим.\nКириченко: — Шомуродов услуб жиҳатидан — Дзюба ва Комличенкога ўхшамаслиги аниқ. Элдорнинг функциялари мутлақо бошқача. У кўпроқ Смоловга ўхшашиб кетади. Айни вақтда Элдор савия жиҳатидан премьер-лигадаги исталган ҳужумчи билан рақобат қила олади.\nТакрорлайман, уни Дзюба ва Комличенко билан таққосламаслик керак — уларнинг ўйинлари бир-бириникидан фарқ қилади. Озмунми? Айни вақтда Шомуродов ундан кучсиз эмас. Сердар ҳам исталган вақтда «аниқ нишонга олади». Эронлик футболчининг ўйини бир очилса, у ажойиб серия қайд этиши мумкин. Шундай экан, мен уни тўпурарлар пойгасидан эрта чиқариб юбормаган бўларди. Чалов ҳам Шомуродовга ўхшаш. Уларнинг антропометрик маълумотлари ҳам деярли бир хил. Ҳозир ҳамма уларни бир-бирига таққосламоқда.\nШикунов: — Мен параллеллар ўтказишни истамаган бўлардим. Шомуродов, «Крилья Советов»даги Соболев каби ҳозир авж палласида. Бу футболчилар ўзини кўрсатаётганига атиги икки ой бўлди. Смолов ва Дзюба эса тажрибали футболчилар. Шомуродовни ҳали кўп вақт кузатиш керак, масофадан туриб. Августдан кейин унинг барқарор ўйини тўхтаб қолишини истамасдим.\n— «Ростов» ҳозир «Краснодар» ва «Зенит» билан биринчи ўринни бўлишиб турибди. Бу узоқ давом этадими?\nГамула: — «Ростов» ёрқин, ҳужумкор футбол намойиш этиб, кўп гол урмоқда. Тўғри, ўтказиб юборилаётган голлар сони ҳам кам эмас. Мухлисларга шундай ўйинлар ёқади. Қайси солдат генерал бўлишни истамас экан? Иштаҳа овқат маҳали келади.\nКириченко: — «Ростов» ўтган йили ҳам ёмон бошламаганди. Ҳозир жамоа схемани ўзгартирган. «Локомотив»га қарши ўйинда бўлгани каби ғалабалар жамоа футболчиларига ишонч бахш этади. Ўйлайманки, донликлар — еврокубокларга йўлланма учун асосий даъвогар. Аниқ бир ўринни айтгим йўқ.\nШикунов: — Башорат қилиб бўлмайди. Энг асосийси, ҳозирги «Ростов» сифатли футбол намойиш этмоқда, чиндан сифатли. Майдонда нафақат кураш кечмоқда, балки ёрқин ва чиройли ўйин ҳам кўрмоқдамиз!


Мактабгача таълим ташкилотида “Наврўз варраклари” сайли ўтказилди - AmuNews.uz - энг сўнгги янгиликлар\nНаврўз – Марказий Осиё халқлари учун нафақат миллий байрам, балки янги деҳқончилик йилининг бошланиши, ризқ-рўз, насиба учун қўйиладиган илк қадам, меҳнат, яратиш ва яшнатиш айёми. Наврўзда катталар бобомерос урф-одат, анъана ва қадриятлар қадр-қимматини баланд тутиб улуғласалар, жажжи болажонлар бу кунга ўзларининг бири-биридан қизиқарли, гўзал ўйинлари билан файз киритадилар.\nМарт ойининг илк кунлариданоқ туманимиздаги барча ўқув муассасаларида, мактабгача таълим ташкилотиларида бошланиб кетган Наврўзона тадбирларда файзли дастурхонлар ёзилиб, Наврўзнинг шоҳ таоми – сумалаклар, Наврўз гўжалар тортилди. Болажонлар, ўқувчи-ёшлар асрлар оша авлоддан-авлодга маънавий руҳ бағишлаб ўтиб келаётган халқ ўйинларини мароқ билан ўйнаб, завқ-шавққа тўлдилар.\nЖойлардаги каби 6-сонли мактабгача таълим ташкилотида ҳам байрам муносабати билан турли тадбирлар ўтказилиб, кичкинтойларга кўтаринки кайфият улашилди. Мазкур ташкилотга Шаҳноза Қиличева раҳбарлик қилади. Мамлакатимиздаги мактабгача таълим ташкилоти тизимига кўрсатилаётган эътибор ва рағбат туфайли тизимда кескин ўзгаришлар, янгиланишлар амалга оширилмоқда. Сўнгги 2-3 йил ичида мазкур 6-сонли мактабгача таълим ташкилотида ҳам фақат номигагина иш юритишга барҳам берилди. Ўз ишининг фидойилари бўлган педагог-тарбиячилар сафи кўпайиб, мактабгача таълим гуруҳлари шакллантирилди, машғулотларда янги педтехнологиялар жорий этилди. Кадрлар малакаси оширилиб, ташкилот фаолияти замон талаблари даражасига кўтарилди.\nТурли байрам саналари муносабати билан ташкил этилаётган тадбирларнинг ташкилот гуруҳлари учун белгиланган таълим-тарбиявий режалар билан узвийликда ўтказилаётгани болажонлар қалбида она табиатга, Ватанга, оилага нисбатан меҳр-муҳаббат туйғуларини камол топширишда муҳим аҳамият касб этмоқда.\nНаврўз – умумхалқ байрамига бағишланган байрамона тадбирлар ушбу ташкилотда март ойининг илк кунлариданоқ бошланиб кетди. Болажонлар турли халқ ўйинлари – “чиллак”, “бештош”, “биздан сизга ким керак”, “қушлар келди”, “қуш учирмоқ” каби ўйинларни мароқ билан ўйнадилар. Айниқса, ташкилотда тарбияланаётган 100 нафар кичкинтойлар ва уларнинг ота-оналари иштирокида бўлиб ўтган “Наврўз варраклари” сайли барча тадбирлардан ҳам гўзал ва завқли бўлди. Мазкур тадбирда болажонлар ижро этган баҳорни мадҳ этувчи шеър-қўшиқлар, шўх рақслар барча иштирокчиларга чексиз ҳузур бағишлади.\nТадбирда болажонлар қувноқ спорт ўйинларини ҳам мароқ билан ўйнадилар. Қувлашмачоқ, тўсиқлар оша югуриш, копток ирғитиш каби ўйинларда болажонлар ўзларининг чаққон ва эпчилликларини намойиш этдилар. Шундан сўнг ўтказилган варрак учириш мусобақаси болажонларга чексиз завқ-шавқ улашди.\nБаҳорни мадҳ этувчи жўшқин мусиқа садолари жўрлигида варракларини учирган болажонларнинг шодлиги, қийқириқлари оламни тутди. Бири-биридан баланд учган турфа ранг варраклар баҳор ва Наврўз ташрифидан дарак берувчи элчилар каби она элимиз Амударё осмонида парвоз қилганида гўё болажонларнинг қалбларида янги-янги орзулар, тинчлик, ҳамжиҳатлик, дўстлик ва тотувлик туйғуларини уйғотди. Ҳар бир жажжи қалбда она Ватанга чексиз муҳаббат, уйғонаётган она заминга, табиатга меҳр янада мустаҳкамланди.


Адвокатлар палатасига раис сайланди\n17.11.2018 15:00 0 210\nАдвокатлар палатасининг конференциясида Тошкент шаҳар «BONA-FIDES» адвокатлик фирмаси адвокати Алим Кадирович Эрназаров Адвокатлар палатаси раиси этиб сайланди. Бу ҳақда Адлия вазирлигининг «Ҳуқуқий ахборот» каналида хабар берилди.\nАлим Эрназаров турли йилларда Давлат сув қурилиш қўмитаси, «Ўзагроинформ» ишлаб чиқариш бирлашмаси, Адлия вазирлиги, Ташқи иқтисодий фаолият миллий банкида қатор масъулиятли лавозимларда ишлаган.\n2004 йилдан бугунги кунга қадар адвокат сифатида фаолият юритиб келаётган эди.\nЭслатиб ўтамиз, Адвокатлар палатасининг Конференцияси палатанинг юқори органи бўлиб, беш йилда камида бир марта чақирилади.\nҲуқуқ 06/12, 15:44\nҲуқуқ 04/12, 17:16\n«Бир одам қамоқда ўтирса ўтирибди-да, ҳамкасбнинг кўнглини чўктирмаслик керак...»\nҲуқуқ 03/12, 17:18\nАдвокат ИИБ ходимига «калла қўйди»!


Пахта теримига "биринчи қўнғироқ" чалинди\n26 октябр 2021, Тошкент вақти: 09:46\nҚишлоқ болалари учун ўқув йилининг биринчи чораги пахта даласида ўтади.\nЎзбекистон мактабларида биринчи қўнғироқ чалинди. Шаҳар мактабларининг ўқувчилари учун бу ҳақиқий шодлик қўнғироғи бўлган бўлса, қишлоқ мактаблари ўқувчиларига кўнглига шодлик билан бирга ғулғула ҳам солди. Қишлоқ ўқувчилари ҳали мактаб партасига ўтирмасдан “эрта-индин пахтага экан”, деган янгиликни эшитди.\nМустақиллик байрамидан сўнг Ўзбекистонда бошланган янги ўқув мавсумини мактабларда жаранглаган биринчи қўнғироқ очиб берди.\nБухоро шаҳридаги 22-мактабда биринчи қўнғироқ ўқувчилар учун ҳам, ўқитувчилар учун ҳам чин байрам бўлди. Шуҳрат Муродов ушбу мактаб ўқитувчиларидан бири:\n- Албатта ҳар йилгидек 2 сентябрда мактабга болажонларни қабул қилиш байрамдай бўлиб ўтди. Бу байрам болаларни ҳам мустақиллик билан, ҳам билимлар куни билан табриклаб, қўшалоқ байрам сифатида нишонланди. Болаларнинг 1 синфга қабул қилинганлиги, боғчадан мактабга ўтганлиги болаларда бошқача бир таассурот қолдиради ва бу ҳам болалар учун қанақадир байрам. Энг яна бир қувончли томони президент совғаси топширилди, болаларга. Албатта ўқитувчиларнинг ҳам кайфияти жуда яхши,- дейди Бухоро шаҳридаги 22-мактаб ўқитувчиси Шуҳрат Муродов.\nШаҳар мактаблари ўқувчилари учун биринчи қўнғироқ, ҳақиқатан ҳам зўр байрам бўлади, лекин қишлоқ мактабларида чалинадиган биринчи қўнғироқ нафақат мактаб мавсуми, балки ўқувчи ва ўқитувчилар учун пахта терими мавсуми бошланганини ҳам англатади, дейди Сариосиё туманидаги мактаблардан бирида ўқитувчи бўлиб ишлаётган Фахриддин Аҳмедов (исми шарифи ўзгартирилган):\n- Айниқса, бу йилги биринчи қўнғироқ – ўқувчиларни ва ўқитувчиларни пахтага жалб қилиш қўнғироғи ҳисобланади. Тасаввур қилинг икки ой бир чорак ҳисобланса, ўқув йилининг биринчи чораги пахта билан ўтиб кетади. Ўқитувчилар нима қилади? Пахтага чиққан ўқувчиларнинг дарс соатлари журналларда ўтилди деб, қайд этишади ва ҳатто яхши пахта терган болаларга яхши баҳолар қўйиб берилади,- дейди сариосиёлик ўқитувчи.\nБу йил ҳам Ўзбекистонда пахта терими асосан мактаблар, коллеж-лицейлар ўқувчилари зиммасида қоладиган кўринади. Қашқадарё вилоятининг Чироқчи туманидаги мактаблардан бирининг исми ошкор этилмаслигини илтимос қилган ўқитувчисига кўра, мактаб директори ўқитувчиларга болаларни пахта теримига тайёрлаш ҳақида кўрсатма берган:\n- Кеча мустақиллик куни эди. Бугун биринчи қўнғироқ. Энди болаларни пахтага тайëрлаймизда. Эртага пахтага. Энди мактаб дегани бу болаларнинг ўқийдиган маскани. Энди эса уларни пахтага олиб чиқ деяпти. Пахтага олиб чиқиш керак. Бечоралар янги, яхши кийим кийиб боради. Орадан икки-уч кун ўтгандан кейин бояги кийим билан пахтага солади бечораларни,- дейди чироқчилик ўқитувчи..\nСариосиёлик ўқитувчи Фахриддин Аҳмедов ўқувчилари мактабга яқин далаларда пахта теради, дейди. Ўқитувчилар эса гуруҳ-гуруҳ қилиниб, узоқроқ туманларга пахта теримига жўнатилади:\n- Эрта-индин пахта бўлади, деган янгиликлар бўлиб турибди. Ҳозирча фақат битта янгилик, ўқитувчилар рўйхат қилинди. 3-4 сентябрдан бошлаб чўлга, деб турибди энди. Ҳар бир мактабдан 15та ўқитувчи ўртача 15 кундан пахта теради. Ëтоқ жой дала шийпони. Яроқсиз жой. Ўтган йили бориб, териб келганмиз. Ейиш-ичишнинг тайини йўқ. Бетоннинг устига кўрпа ташлаб ëтамиз. Ичадиган сув йўқ. Шўр сув. Ювиниш ҳатто ноқулай у ерда. Шароит жуда оғир. 15 кун ноилож чидаб, териб бериб келасиз. Пахта давлат сиëсати, тушунасизку энди. Ана шундай қилиб 15 кун териб, масалан 45 та ўқитувчи бўлса, уч гуруҳга бўлиниб, бориб келади,- дейди сариосиёлик ўқитувчи.\nЧироқчилик ўқитувчи ҳам, пахта терими пайтида мактаблардаги дарслар деярли тўхтатилишини айтар экан, ўқитувчилар бир-икки ойга ўз касбини теримчилик касбига ўзгартиришга мажбур бўлишини таъкидлайди:\n- Домлалар ишлайверади, домлалар боради, дейди. Ана энди ярим домилло мактабда ишламайдида. 10-15 кунни ўша ëқда ўтказиб келасан, дейилган. Чўл томонда. Борамизда шу ëқда яшаймиз қачон 10 кун ўтар экан деб. Фермердан пахта сотиб олиб, гўр қилиб, топшириб, 10 кунни ўтказамиз. Энди иккинчи партияга навбат дейди. Иккинчи партия ҳам шунақа қилиб, 10 кун йўқолиб кетади ҳеееееей Қаршининг чўлига. Изғиб-изғиб, совуқ тушгунча юрадида сасиб кетган шийпонда. Сичқоннинг ҳиди келиб ëтган баракларда ëтиб-ëтиб келади. Домлага дарси ҳам, пахтаси ҳам шу,- дейди чироқчилик ўқитувчи.\nБу йил Ўзбекистонда об-ҳавонинг паст келганлиги пахта етилишига таъсир қилди ва терим мавсуми ўтган йилга нисбатан 10-15 кунга кеч бошланди. Ўқитувчилар бу йилги пахта терими одатдагидан қаттиқроқ бўлишидан, ўқувчилар учун бу мавсум жуда узоқ чўзилиб кетишидан ташвиш билдирмоқда. Ўзбекистоннинг жанубий туманларидаги мактаблар ўқувчилари, лицей ва коллежлар талабларининг 3-4 сентябрдан пахта теримига мажбурий тарзда чиқарилиши кутилмоқда.


Қалампир ва кўк чойнинг шифоси — www.ziyouz.uz\nБош саҳифа АжойиботларҚалампир ва кўк чойнинг шифоси\nЯқин-яқингача мутахассислар қалампир ва бошқа ўткир таъмли зираворларни истеъмол қилишда эҳтиёт бўлиш зарурлигини уқтириб келишарди. Овқатни ҳазм этиш аъзолари хаста беморларга улардан фойдаланиш ман этилганди. Эндиликда эса, бу моддаларга муносабатда шифокорлар фикри ўзгармоқда. Хусусан, қалампир ва мурч каби зираворларнинг жигарга умуман зиёни йўқ экан. Бироқ бу мазкур зираворлардан ҳар ким таъбига қараб бемалол фойдаланаверса бўлади, дегани эмас. Айниқса, цирроз ва юрак камқувватлиги хасталигида, шишлар ҳосил бўлганда улардан ош-овқатда фойдаланиш тавсия этилмайди. Жигар хасталиклари бўйича машҳур шифокор, тиббиёт фанлари доктори А.Буверовнинг фикрича, қалампир ва мурч чанқоқни ошириб, кўп сув ичишга сабаб бўлади ва бу билан беморнинг аҳволи-руҳиясига салбий таъсир кўрсатади.\nҚалампир таркибидаги бромелайн ферменти оқсилларни парчалайди, капсаицин моддаси эса ўткир аччиқ таъм бериш билан бирга, термогенез жараёнини кучайтиради. Бунинг натижасида аъзои баданимиз ўзидан кўп иссиқлик чиқаради ва танадаги ёғларнинг бир қисми парчаланиб кетади. Нонушта пайти истеъмол қилинган аччиқ таъмли таом организмдаги қувватнинг 23 фоизи сарф бўлишига олиб келар экан. Айни чоғда, капсаицин йигирмадан ортиқ оқсиллар таркибини ўзгартириш билан бирга, ёғли тўқималарнинг ўсишига тўсқинлик ҳам қилади.\nҚора мурч таркибидаги пиперин, занжабил таркибидаги гингерол ва шогаол моддалари ҳам термогенез жараёнини кучайтиради. Бу зираворларни биргаликда қўллаш эса турли ортиқча ёғларнинг ҳазм бўлишига таъсир кўрсатиб, ҳосил бўлган энергия сарфи кучайишига олиб келар экан. Уларни биргаликда ишлатишнинг фазилати шундаки, бирида камроқ бўлган фойдали модда ўрнини иккинчиси тўлдиради. Ҳиндистонда уларнинг ҳаммасидан кенг фойдаланилиши сабаби шунда. Масалан, ҳиндлар қизил қалампир ва қора мурч, занжабил ва зира, шунингдек, кориандра, куркум ва бошқа зираворларни бир-бирига муносиб нисбатда қўллаб, яхши зираворлар мажмуини яратишган. Турли зираворлардан кўп фойдаланиладиган Ҳиндистон, Хитой ва бутун Жануби-Шарқий Осиё мамлакатларида Ғарбдагига қараганда ҳаддан ташқари семиз одамлар кам. Бу мазкур мамлакатлар аҳолиси ирсияти билан у қадар боғлиқ эмас. Негаки, минтақада сўнгги пайтда Ғарбнинг озиқ-овқат концернлари иш бошлаши ва турли “фаст-фуд”ларнинг кўпайиши натижасида семириш эпидемияси ва қандли диабетнинг иккинчи типи пайдо бўлди.\nМинтақада одамларнинг тез семиришига тўсқинлик қилувчи омиллардан яна бири бу — кўк чойдир. Унинг таркибида катта миқдорда катехин мавжуд. Бу модда юрак ва қон томирларни ҳимоя қилиб, саратон ҳосил бўлишига тўсқинлик қилади. Шу билан бирга, кўк чой жигар ва тери остида ёғ тўпланишининг олдини олади, термогенез жараёнини кучайтиради.\nАлбатта, биргина ушбу жиҳатларига кўра, ҳиндлар каби ўта аччиқ таомларни истеъмол қилишга одатланишнинг ҳожати йўқ. Бироқ таом тайёрлашда қалампир ва мурчдан фойдаланиш, дастурхонда эса ҳамиша майдаланган турфа зираворларнинг бўлиши фойдадан холи эмас. Улар туз истеъмол қилишни камайтиришига кўра ҳам фойдали. Зираворлардан биринчи ва иккинчи таом ҳамда турли салатларга озгина қўшиб юбориш фойдали бўлиш билан бирга, таомларга яхши таъм ҳам беради.\nОлимларнинг сўнгги маълумотига кўра, кавш қайтарувчи жониворлар (қўй, эчки, сигир) сути ва улардан тайёрланган сут ҳамда гўшт маҳсулотлари парҳез таомлар ҳисобланиб, семиришга тўсқинлиққилади. Спирт қўшилмаган қизил вино ҳам семириб кетишга тўсқинлиққилади. Айни чоғда жигарни спиртнинг салбий таъсиридан ҳимоялайди. Қандли диабет ва атеросклероздан сақлайди.\n“Ўзбекистон адабиёти ва санъати” газетасининг 2010 йил 36-сонидан олинди.\n← Аввалги Аввалги Абдусаттор Жуманазар.“Мабдаи нур” ва калаванинг икки учи\nКейинги → Кейинги: Абдулла Аъзамов. Шоир, шоҳ ва… дарвеш (2010)


Москвада Қрим аннекция қилинганиниг 1 йиллиги тантанали нишонланди\n08 май 2021, Тошкент вақти: 09:21\nВладимир Путин ва Лариса Долина Москвадаги концертда қўшиқ куйламоқда.\nМосквада 18 март куни Қримнинг Россияга қўшиб олинганига бир йил тўлгани муносабати билан тантанали концерт ўтказилди.\nВасилевский спуск майдонида ўтказилган тадбирда президент Владимир Путин, Думадаги партиялар лидерлари, Қрим ва Севастополнинг амалдаги раҳбарлари, кремлпараст фаоллар ҳамда “Антимайдон” ҳаракати аъзолари иштирок этди.\nРасмий хабарларга қараганда концертга юз мингдан ортиқ одам йиғилган.\nКонцертга келганлар олдида нутқ сўзлаган Владимир Путин ўз сўзи давомида Қрим ҳақида гапириб: “Гап фақат бизда етрали бўлган ер ҳақида кетаётгани йўқ, гап бизнинг тарихий боғлиқлигимиз ҳақида, бизнинг маънавий бирлигимиз ва давлатчилигимиз манбалари ҳақида кетаяпти”, деб айтди.\nАввалроқ рус матбуоти Москва ҳукумати мазкур концертга одамларни мажбурий жалб этиш ҳақида кўрсатма бергани ҳақида ёзган эди. Интернетда эса концертга одам йиғилаётгани, концертда иштирок этиш учун кетган вақт учун ҳақ тўланиши ҳақида эълон пайдо бўлган.


«Uzauto Motors» заводи ягона платформадаги янги автомобилларни ишлаб чиқаришга ўтади\nТранспорт 16 июл 2021 198\nАввал хабар берганимиздек, «UzAuto Motors» компаниясида бошқарув ва ишлаб чиқаришни босқичма-босқич ўзгартириш ишлари доирасида, ягона платформадаги янги автомобиль моделларини ишлаб чиқариш йўлга қўйилиши режалаштирилган.\nИнвестициялар ҳажмини оптималлаштириш, маҳаллийлаштириш даражасини ошириш ҳамда ишлаб чиқариш харажатларини камайтириш имконини берувчи ушбу платформа асосида, бир нечта моделларни ишлаб чиқариш йўлга қўйилади.\nБиринчи босқичда Chevrolet Onix ҳамда Tracker моделлари.\nChevrolet Onix ва Tracker моделларини ўзлаштириш доирасида ишлаб чиқариш имконини берадиган ўрнатиш ва ишга тушириш ишлари жорий йил 15 июлдан – 21 августгача режалаштирилган.\nЭслатиб ўтамиз, Chevrolet Onix ва Tracker битта платформада йиғилади.\nЯнги платформани жорий этиш дастури янги ишлаб чиқариш тизимига ўтишни, автомобиллар қисмларини маҳаллийлаштирилиш ва мослаштиришга имкон беради.\nUzAuto Motorsнинг Асака шаҳридаги заводида янги платформани жорий этиш дастурини амалга ошириш учун қўшимча тарзда яна 500 нафарга яқин хорижий мутахассислар жалб қилинди.\nШу ўринда алоҳида таъкидлаймиз, UzAuto Motors тайёр маҳсулотни етказиб бериш бўйича барча шартнома мажбуриятларини ўз вақтида ва тўлиқ бажарилишини таъминлайди. Режалаштирилган модернизация ишлари олдиндан тузилган транспорт воситаларини етказиб бериш жадвалига таъсир қилмайди, деб хабар беради «Uzauto Motors» АЖ матбуот хизмати.\n# UzAuto Motors\n26 сентябр 2021,\nБиринчи октябрдан нималар ўзгаради?\nБирорта мих ишлатилмасдан барпо этилган масжидни биласизми?\nМеҳр ва мурувват- энг улуғ инсоний фазилат\nЁшлар, журналист ва блогерлар сайлов участкалари билан танишди\nПрагматик сиёсат – амалда\nАбитуриентларга табақалаштирилган тўлов-шартномаларини онлайн расмийлаштириш имконияти яра...\n21 сентябр 2021, 14:07\n“Янги Ўзбекистон” боғи ва Мустақиллик монументи очилди\n31 август 2021, 14:21


АБДУЛЛА ҚОДИРИЙ НОМИДАГИ МАДАНИЯТ ВА ИСТИРОҲАТ БОҒИГА ТАШРИФ — KUKALDOSH.UZ\nАБДУЛЛА ҚОДИРИЙ НОМИДАГИ МАДАНИЯТ ВА ИСТИРОҲАТ БОҒИГА ТАШРИФ\nЎзбек романчилигининг асосчиси, ватанпарвар адиб Абдулла Қодирий хотирасига эҳтиром кўрсатиш, миллий адабиётимиз ривожига қўшган беқиёс ҳиссасини улуғлаш мақсадида президент Шавкат Мирзиёев ташаббуси билан пойтахтимизнинг Абдулла Қодирий номидаги маданият ва истироҳат боғи олдида ижод мактаби ва музей барпо этилди.\nУшбу маданият ўчоғи билан яқиндан танишиш мақсадида “Кўкалдош” ўрта махсус ислом билим юрти ўқитувчи ва талабалари ташриф буюрдилар. Бу ерда ўғил-қизларнинг таълим-тарбия олиши учун ҳамма шароит яратилган. Хоналар кенг, ёруғ, шинам ва қулай. Фан кабинетлари замонавий технологиялар ва ўқув анжомлари билан таъминланган. Кутубхона адабий асарлар, бадиий адабиётларга бой. Очиқ ва ёпиқ спорт залларида болалар спорт тўгаракларига қатнашиши, саломатлигини мустаҳкамлаши учун қулайликлар мавжуд.\nБу мажмуада Абдулла Қодирий музейи ва “Турон” кутубхонаси мавжуд бўлиб, у республикамиздаги энг йирик кутубхоналардан бири саналади. 1919 йил “Турон” номи берилган кутубхона биносида дастлаб Абдулла Авлоний бошчилигида “Турон” театр труппаси тузилган. Тошкент маърифатпарварларининг “Турон” жамияти ташаббуси ва уларнинг шахсий китоблари ва совға қилган жамғармалари асосида мазкур кутубхонага асос солинган. Ушбу маскан Мунавварқори Абдурашидхонов, Абдулла Авлоний, Абдулла Қодирий, Чўлпон, Ғулом Зафарий, Шокиржон Раҳимий, Маннон Уйғур каби тараққийпарвар зиёлиларни бирлаштирган.\nМузейга кираверишда Абдулла Қодирийнинг ҳикматли сўзлари битилган. Чап томонда адибнинг ҳаёт ва ижод йиллари хронологияси, қатағон йиллари экспонатлари ҳамда мустақиллик йилларида ёзувчига кўрсатилган эҳтиром акс этган экспозитсиялар жойлашган. Томошабинлар залдаги улкан мониторда адиб асарлари асосида суратга олинган «Ўткан кунлар» ва «Меҳробдан чаён» филмларини, бошқа картиналарни кўриши мумкин.\nЎзбек адабиёти тарихида залворли из қолдирган ёзувчининг музейига ташрифдан кўзланган асосий мақсад – талабаларни буюк шахснинг ҳаёт йўли билан яқиндан таништириш ва уларда ватанпарварлик туйгуларини янада юксалтиришдан иборатдир. Ўқитувчилар ва талабалар улкан таассуротлар билан қайтишди.\nМудир ўринбосари Н.Жалолов\nҚуръон мусобақаси. Сурхондарё вилояти босқичи натижалари билан танишинг\nҲадиси шариф. Бир ҳадисда ўнта фойда…


Ўзбекистонда яна бир коронавирус билан касалланган бемор вафот этди\nКовид-19 юқтирган яна бир юртдошимиз вафот этди\n11 Fevral 22:29 Жамият\nБЕМОР КОВИД КОРОНАВИРУС ТАШХИС ЎЛИМ\nЎзбекистонда яна бир коронавирус касаллигидан киши вафот этди.\nЎзбекистон Соғлиқни сақлаш вазирлиги коронавируснинг Ўзбекистонда тарқалиши бўйича статистик маълумотларни эълон қилди.\nСоғлиқни сақлаш вазирлиги матбуот хизматининг сўнгги маълумотларига кўра, жорий йилнинг 10 февралида республикада 66 кишида коронавирус борлиги аниқланди.\nЖами рўйхатга олинган ҳолатлар 79303 тани ташкил этди.\nКеча, 10-феврал куни Тошкент шаҳрида коронавирус 42 кишида, Қорақалпоғистонда — 1, Андижон вилоятида — 1, Бухоро вилоятида — 1, Жиззах вилоятида — 2, Наманган вилоятида — 2, Самарқанд вилоятида — 10, Фарғона вилоятларида – 4 та ва Тошкент вилоятида — 3 та ташҳис қойилган.\nСаёра Ходжаева Сардобе қишлоғи аҳолисининг аҳволини тасдиқлади\nБундан ташқари, бир киши коронавирусдан вафот этгани маълум бўлди. Бу қурбонларнинг умумий сонини 622 кишига етказмоқда.\nБундан ташқари, кеча коронавирусдан 29 киши Тошкентда, Жиззах вилоятида 8 киши, Сурхондарё вилоятида 12 киши, Фарғона вилоятида 3 киши, Хоразм вилоятида 16 киши ва Тошкент вилоятида 10 киши даволанди.\nМамлакатда коронавирусдан даволанганларнинг умумий сони 77 726 кишига ёки 98 фоиз ҳолатларга тўғри келди.\nЮқтиришнинг фаол ҳолатлари сони 955. Ҳозирги кунда 153 бемор оғир, 29 нафари эса оғир аҳволда.\nСамарқанд шаҳри раҳбарияти билан мамлакатимизда биринчи ҳоспис ташкил этиш масаласи муҳокама қилинди\nЎзбекистонда Қозон университетининг филиали очилади


Қорақалпоқ шеърияти | Страница 2 из 3 | www.ziyouz.uz\nБош саҳифа Жаҳон шеърияти Қорақалпоқ шеърияти (2)\nРубрика: Қорақалпоқ шеърияти\nЧоп этилган 24.02.2015 13.01.2018 МуаллифZiyouz.uz\nҚорақалпоқ халқининг шоири Ажиниёз Қусибой ўғли 1824 йилда Мўйноқ туманида туғилиб, 1878 йилда вафот этган. Улуғ шоирнинг шеърий китоблари 1960, 1965, 1975, 1988, 1994 йилларда (“Ажиниёз, Танланган асарлар” номи билан) бир неча марта қорақалпоқ тилида нашр этилган. Бу йил Ажиниёз давоми…\nХолилла Давлатназаров (1952)\nЧоп этилган 16.02.2015 14.03.2017 МуаллифZiyouz.uz\nХолилла Давлатназаров 1952 йилда туғилган. Нукус Давлат санъат билим юртида вокал мутахассислиги бўйича ўқиган. Ҳозирда “Амударё” журналининг Бош муҳаррири лавозимида ишлайди. Ижодкорнинг “Хат”, “Сен менга кераксан”, “Ошиқ бўлмаган ким бор?”, “Хуш қол ёшлигим”, “Алвидо, муҳаббат, алвидо”, “Ошиқ бўлиб яшанг” каби давоми…\nЖиянбой Избосканов (1948)\nЧоп этилган 06.08.2014 12.10.2018 МуаллифZiyouz.uz\n1948 йилда туғилган. Қорақалпоғистон Давлат педагогика институтининг филология факультетини тамомлаган. Унинг ўндан ортиқ шеърий китоблари чоп этилган. Ўзбекистон халқ шоири. БИР ТОЛ ҲАҚИДА БАЛЛАДА Буткул яшилликка бурканган чирой — Бир тол ўсар эди сойнинг бўйида. Унга жилмаярди тепасида ой, Еллар давоми…\nНабийра Торешова (1953)\nЧоп этилган 27.03.2014 15.03.2017 МуаллифZiyouz.uz\n1953 йилда туғилган. Қорақалпоғистон халқ шоири. Нукус Давлат педагогика институтининг филология факультетида ўқиган. Шоиранинг “Ёшлигим менинг”, “Уч овоз қўшиғи”, “Паризод”, “Азизим” сингари шеърий тўпламлари ҳамда пьеса ва қиссалардан иборат қатор китоблари чоп этилган. Набийра Торешова айни пайтда, “Амударё” журнали Бош давоми…\nХолмурод Сафаров (1932)\nЧоп этилган 31.12.2013 13.01.2018 МуаллифZiyouz.uz\nҚорақалпоқ болаларининг ардоқли шоири Холмурод Сафаров 1932-йилда Жомбой туманидаги Абад қишлоғида туғилган. 1952 йилда Нукус шаҳридаги педагогика олийгоҳининг филология факултетини тугатади. Холмурод Сафаров болалар матбуотида ишлаш билан бирга, кичкинтойларга атаб шеърлар ёзади. Унинг «Ниҳол», «Ёш уста», «Ойга учиб борганда», «Менинг давоми…\nЧоп этилган 12.11.2013 МуаллифZiyouz.uz\nТўлибой Қобулов,Қорақалпоғистон халқ шоири СЕН ҚАДРЛИ Одам учун олтин бешик,Ота макон ер қадрли.Ўз ерида ўйнаб-ўсган,Бахтин топган эр қадрли. Келажакка талпинтирганБола, ўсмир, ёш қадрли.Тақдирингга шерик бўлганФидойи йўлдош қадрли. Чин юракдан кўнгил берганСадоқатли ёр қадрли.Бизни мағрур этиб юрганНомус билан ор қадрли. Одамзодга давоми…\nЧоп этилган 26.12.2011 13.01.2018 МуаллифZiyouz.uz\nКЎЗЛАРИНГ СЕНИНГ Нурли битиклар бор осмон остида, Жонли саналар кўп йилномамизда. Такрор-такрор ёдда ўқиган сайин Ажиб бир тўлғониш инар руҳимга. Фурсат тулпорининг чопиши чаққон, Булутдек буғ пуркаб, ёмғир тер оққан, Юлдуз қанотли, ой тўшли жонивор Фалакни чангитиб елар биз томон. давоми…\nЧоп этилган 12.10.2011 12.10.2018 МуаллифZiyouz.uz\nТОШ Бир иморат қурмоқ нияти Бу устага эди муддао. Юлдуз учиб… етиб фурсати Улкан тошни келтирди илло. Ингранди тош болға зарбидан, Бужир бўлиб кетди бетлари. Нима истар тоғ фарзандидан, Пайраҳадай учди этлари. Зарб устига зарб оғир-оғир, Тушунгандай бўлди, ниҳоят, Қаҳ-қаҳ давоми…\nЧоп этилган 16.02.2011 13.01.2018 МуаллифZiyouz.uz\nТУРКИСТОН ТЎЛҒОВИ Қора тоғдан оқ булоқ, Тошни ювиб оққан ер. Ойдин кўллар ярқираб Кўзни тортиб ётган ер. Кўчиб келган халқимга Арвонадай ийган ер. Чикдикми деб ёруғга, Ўз юртиндай суйган ер. «Ёв ёқадан олганда, Ит этакдан олган ер…» Ош оғизга борганда, давоми…\nЧоп этилган 16.02.2011 16.07.2019 МуаллифZiyouz.uz\nСЕНСИЗ Сенсиз бордим талай даврага, Илтифотлар кўрдим басма-бас. Ҳазил-кулгум бари жўрттага, Кўзларимдан сувратинг кетмас. Керак эмас сохта иззатлар, Жоним, фақат сени қўмсайман. Лабда кулгу, қалбда ҳасратлар, Ичдан ёниб-куйиб яшайман. Қўшиқ-созлар чалинар ана, Тингламайман, қизимас қоним. Хўрсинаман фақат жимгина, Чунки йўқсан давоми…\n2-саҳифа. Жами: 3«123»\nАбулқосим Ўтепбергенов (1951)\nБахтиёр Генжамурод (1959)\nГулнора Нурлепесова (1961)\nИбройим Юсупов (1929-2008)\nКенгесбой Каримов (1948)\nСарвиноз Мусатдинова (1989)\nСоғинбой Иброҳимов (1956)\nТуркменбой Жиемуратов (1953)\nУлмамбет Хўжаназаров (1938)\nАбрахам Вальделомор. Кабальеро Кармело (ҳикоя)\nБаҳодир Карим. Бир тақриз талқини\nАнтон Чехов. Шодлик (ҳикоя)\nВиктор Гюго. Клод Гё (қисса)\nФозил Искандар. Айниган зиёлилар ва аферизмлар (ҳикоя)\nКамола Бобожонова. Гёте ва Шарқ\nЭдгар Аллан По. Морг кўчасидаги қотиллик (ҳикоя)\nҲалима Худойбердиева: “Мен Туроннинг қадим қўнғироғи…” (1997)\nҚўчқор Норқобил. Қуёшни сен уйғотасан (спектакль)\nАльберто Моравиа. Май ёмғири (ҳикоя)\n© Зиё истаган қалблар учун. 2004-2019


Шавкат Мирзиёев андижонликларнинг яшаш шароитларини кўздан...\n16.05.2019 21:45 0 2142\nАндижон шаҳрида аҳоли жуда зич яшайди. Шавкат Мирзиёев вилоятга аввалги ташрифлари чоғида аҳолининг маиший шароитларини яхшилаш, кўп қаватли уй-жойлар барпо этиш бўйича топшириқлар берган эди. Шунга мувофиқ Андижон шаҳрига яқин Хўжаобод тумани Хидирша массивидан 54 гектар ер ажратилиб, икки сотихли 220 та уй, оилавий поликлиника, болалар боғчаси, маҳалла гузари, маданият маркази, кутубхона, гўзаллик салони, савдо ва маиший хизмат кўрсатиш шохобчалари, тикувчилик корхонаси қурилди. Маҳаллага «Мустақилликнинг 27 йиллиги» деб ном берилди, дея хабар бермоқда президент матбуот хизмати.\n«Мустақилликнинг 27 йиллиги» маҳалласида иккинчи босқичда яна 612 та икки сотихли уй ва 7 та кўп қаватли турар жой, 615 ўринли мактаб, 160 ўринли болалар боғчаси фойдаланишга топширилади.\nҲуқуқ бугун, 18:04


Зоҳир ал-Муғконий -\nАбу Ғолиб Зоҳир ибн Абдуллоҳ ал-Муғконий - тўғри ва ишончли ҳадисларни ривоят қилувчи олимлардан эдилар. Тафсир илмини Абд ибн Ҳумайд ал-Кешийдан тўлиқ ўрганганлар. Ироқ, Куфа, Хуросон, Мовароуннаҳр олимларидан таълим олганлар. Ўзларидан эса Али ибн Ҳасан ал-Фақиҳ ас-Самарқандий ҳадис ривоят қилганлар. Ҳижрий 321 (милодий 934) йилда вафот этганлар.